بغدا پاريس 2017\nلى وختيله كاريل سردان رسمى موهم دس وپيكرد ك حيدر عبادى سرۆك ئنجومن وزيريل ئنجامى دا ئرا پاريس، ئى رووژيشه پڕ بووگ له ديدار و دانيشتن و گفتگوو ناونى عراق و فرنسا له زياتر له ملفيگ و لوانيش هردوگ ملف ئاسايشى و ئابوورى.\nئو شانده ك ياورى سرۆك وزيريل كرد له بواريل جياجياى جوور خارجيه، ورگرى، نفت، كشتوكاڵ، پيشسازى، خونين باڵا، كووچ و كووچبريل، هيئىت وبرهاوردن، راويژكار ئاسايش نيشتمانى، ماناى ئوسه كه وزيريل عراقى له تخسساته باس ول نزيريل فرنسييان كن له بواريل هاوكارى له ناونى هردوگ وڵات.\nفرنسا خسوسيت خوى ديريگ له علاقتى و هاوكاريكردنى ول عراق لور چن هووكاريگ، لوانيش: وڵاتيگه ئۆرپى كه زياتر زرد وپى رسيه، ول ئويشا فرنسا تويش كردويليگ تيرۆريستييش هات له شاريل جياجيايگ كه زاكرت ئۆرپى ئحتفاز وپى كيگ و له هويرو نيچوگ ئرا ديان ساڵ تر جوير پلاماريل شارل ابدو، پلاماريل پاريس وردوام له تشرين دويم 2015 و 2016 تا رسيه كردويل تيرۆريستى له نزيك شانزلزيه.\nفره‌نسا له نواى ئو وڵاته‌يليسه ك داواى هاوكارى ول عراق و پشتگيركردنى كرد له جنگى دژ تيرۆر، هر له پاريسيشو ورجه دوساڵ كۆنگرى ناودوڵتى دسوپيكرد لبارى ئاشتى و ئاسايش له عراق كه زياتر له 30 دوڵت ئمزا لتى كردن لبان وسيقيگ پشتگيرى تماميگ ئرا عراق له روى وه روى بوينوى تيرۆر و بتوكردن ئاسايش و سقامگيريگى و يكێتيه نيشتمانيگى.\nماناى ئوسه ئيمه و فرنسييل جوير ئوگ ول دوڵتيل جهان وه گشتى روى وه روى دوشمنيگ هاوبش بويمنو كه عراق جنگ وليا كيگ وه گشت هيز و ئازايتييگ.\nييش ئوسه كه خرييگه روى لبان مێز گفتگوو عبادى – ماكرون، ول ئويشا ملفيل ئقتسادى و ئستسمارى و پشتگيرى تسليح هيزيل عراقى بووگه موهمترين باسيل كه علاقات عراقى و فرنسى گاميگ ورو نوا بيگ.\nهيمان عراق هوجه ئرا پشتگيرى فريگ كۆمڵگاى ناودوڵتى ديريگ له هوڵ ئرا ئاودانكردنوى ناوچيل ئازادكرياگ له ژير دسڵات ريكخرياگ تيرۆريستى داعش و هاوردنوى ژيان ئرا ئى ناوچيله.\nييش بيجگه خاسوكردن ژيرخان رووشنهويرى و تربوى و ئنسانى لتى و بيجگه ژيرخان ئابوورى ك هوجه وه توانايگ فره ديريگ له تواناى عراق زياتر ك تشغيلى نكرياويگ له ساڵيل جنگ و تيرۆر و قيران ئابوورى له ريڕو پڕ متمانيگ ئرا بنيات و تيكڵبوينن وه جهان پيشكفتگ له روى حزارى و تكنۆلۆجى.


هەندێک پەیامی گرنگ لە گۆزەی شکاوی م. فەتحوڵڵا گولەنەوە – بزاڤی خزمەت\nهەندێک پەیامی گرنگ لە گۆزەی شکاوی م. فەتحوڵڵا گولەنەوە\nم.فەتحوڵڵا گولەن: زۆر گرنگە مرۆڤ ترسی لە لێپرسینەوەی ڕۆژی دوایی هەبێت و نیگەران بێت بەرامبەری.\nگولەن: موسوڵمانێک، هەتا باوەڕی بە ڕەحمەتی فراوانی خودا هەبێت ناکەوێتە بێ هیواییەوە\nم. فەتحوڵڵا گولەن لە بەشێکی گۆزەی شکاو، کە لە ماڵپەڕی HERKUL.org بڵاو دەکرێتەوە، ئاماژەی بە کۆمەڵێک پەیامی گرنگ کرد.\nگولەن لە بەشێکی قسەکانیدا وتی” ناسینی جەنابی حەق لەلایەن ئێمەوە و، بە ڕاست زانینی پەیامی ئەو و باوەڕ بوونمان پێی، وا لە ئێمە دەکات ئەم دونیایە ببێتە زیکرخانەی خودا لەلامان و، وەک مەیدانی فێرگە و تاقیکردنەوە وەهابێت لەلامان”.\nگولەن دواتر وتی” لە شوێنێکدا کە تواناکانی ئێمە ناتوانن بیبڕن، پشت بە ئیرادەی بێ کۆتایی خودای گەورە دەبەستین و، لەو شتانەی کە دەزانین توانای ئەنجامدانیمان نیە، پەنا بۆ هێز و قودرەتی بێ کۆتای خودا دەبەین”.\nدواتر وتی” زۆر گرنگە مرۆڤێک لە لێپرسینەوەی ڕۆژی دوایی بترسێت و، نیگەرانبێت بەرامبەر چارەنوسی خۆی. چونکە ئەمە وای لێ دەکات هەمیشە ڕووی لە خودا بێت و گوناحەکان بەجێبهێڵیت، هەروەها بۆ ئەوەی لە داهاتووشدا توشی مەترسی نەبێت، هەمیشە بە بێداری و بە ئاگایی دەیهێڵێتەوە. موسڵمانێک هەرگیز ناکەوێتە بێ هیواییەوە کاتێک دەزانێت ڕەحمەتی فراوانی خودا هەیە. هەر بۆیە هەمیشە ڕوو لە ڕەحمەتی خودا دەکات و، بە دوای دۆزینەوەی ئەو شتانەدا دەڕوات کە لە دەستی داوە و، قەرەبووی ئەو شتانە دەکاتەوە لە دەستی چوون”.\nحەوت ڕیکخراوی جیهانی بواری یاسا ڕاگەیەندراوێکی هاوبەشیان لەبارەی دۆخی یاسایی تورکیاوە ئاراستەی نەتەوە یەکگرتووەکان کرد


Ö:: ئێران له حه‌وتوی ڕابردودا\nنووسینێ: قادر ئه‌حمه‌دزاده\nئێران له حه وتوی ڕابردودا\nله حه‌وتوی ڕابردودا جارێكیتر بابه‌تی ناوه‌كی ئێران بۆوه به جێگا باسی هه‌واڵنێره‌كان، ڕابرت گیت، وه‌زیری به‌رگری ئامریكا گوتی وڵاته‌كه‌ی پێش ئه‌وه‌ی ده‌ست به دانوستاندن له گه‌ڵ ئێران بكات، ده‌بێ وه‌ره‌قه‌ی سه‌ركه‌وتنی زیاتری له ده‌ست دابن.\nگیتس، به ڕاگه یاندنی ئه وه ی كه ئه و توانا نیزامیانه ی كه ئێران باسیان لێ وه ده كات زێده ڕۆیی زۆری تێدایه ووتی ئامریكا تا كاتێك كه توانا ی خۆی به ته واوی پته و نه كردبێ نابێ له گه ڵ ئێران دانوستاندن ئه نجام بدات.\nئه مه له كاتێكدایه كه ئامریكا دوهه مین كه شتی فڕۆكه هه ڵگری خۆی ڕه وانه ی كه نداوی فارس كردوه و ڕایگه ندووه كه ده ی هه وێت بۆ ماوه یه كی دورودرێژ وه مێنێت.\nوه‌زیری به‌رگری ئامریكا له باره ی ئه گه ری هێرشی سه ربازی بۆ سه‌ر ئێران گوتی پێم وانیه هیچ كه س خوازیاری شه‌ڕێكی‌تر له ناوچه دا بێت به ڵام ئێران به به رنامه ناوه كیه كه ی خۆی،نیگه رانی زۆری هێناوه ته ئاراوه.\nله لایه‌كی‌تره‌وه بان گی مو ، ئه مینداری گشتی نه ته وه یه كگرتوه كان له كاتی چاوپێكه وتن له گه ڵ جۆرج بوشی سه رۆك كۆماری ئامریكادا گوتی به رنامه ی ناوه كی ئێران بابه تێكی گرنگه و ئاشتی و ئاسایشی نه ك ته نها هی ڕۆژهه ڵاتی ناوه ڕاست به ڵكو هی هه مو جیهانی خستۆته مه ترسیه وه.\nئه مینداری گشتی نه ته وه یه كگرتوه كان هه ر وه ها گوتی له ئه ستۆی ئه نجومه نی ئاسایشه كه بڕیاری هێرشی سه ربازی بۆ سه ر ئێران بدات.\nمحمد علی حسێنی ووته بێژی وه زاڕه تی ده ره وه ی ئێران گوتی قسه‌كانی ئه مینداری گشتی دژایه تیان هه‌یه له گه‌ڵ بێ لایه ن بونی نه ته وه یه كگرتوه كان دا.\nئه مه له كاتێكدایه كه سه رۆك كۆماری ئێران له حه وتوی ڕابردودا،یاسای پابه ند بونی ده وڵه تی به چاو پێداخشاندنه وه ی هاوكاری له گه ڵ ئاژانسی نێو ده وڵه تی وزه ی ناوه كیدا بۆ كار پێكردن ڕاگه یاند.\nبه پێی ئه و یاسایه،ئه ركی سه ر شانی ده و ڵه ته كه بۆ وه ڵامدانه وه به بڕیاری ئه نجومه نی ئاسایشی نه ته وه یه كگرتوه كان،خێرایی بدا به به رنامه ناوه كیه كان و ده بێ چاویش بخشێنێته وه به سه ر هاوكاری له گه ڵ ئاژانسی نێو نه ته وه یی ووزه ی ناوه كی له سه ر بنه مای ئه و به رژه وه ندیانه ی كه ئه وان پێی ده ڵێن به رژه وه ندی خه ڵكی ئێران.\nله لایه كی دیكه شه وه علی لاریجانی نه فه ری یه كه می دانوستاندنه ناوه كیه كانی ئێران سه فه ری عه ره بستانی سعودی كرد، هه واڵنێری رویترزله سه ر زاری یه كێك له كار به ده ستانی سعودی نوسی كه ئێران داوای له ڕێبه‌رانی سعودی كردوه په‌یامی نیه‌ت پاكی تاران له مه‌ڕ بڕیاری هاوكاری بگه یه نن به كار به ده ستانی واشنگتن.\nبه و حاڵه شه وه ووته بێژی وه زاره تی ده ره وه ی ئێران هه واڵی نێوه‌نجی كردنی عه ره بستانی به درۆ داناو ووتی ئه و هه واڵه دوره له ڕاستی. له هه‌مان كاتدا غولام حسن الهام، ووته بێژی ده و ڵه تی ئه‌حمه‌دی نژاد، ئاماده بونی ده وڵه ته كه ی بۆ دانیشتن له گه ڵ ئامریكا له سه ر بنه مای مه رجه كانی<<گونجاوو عادڵانه، ڕاگه یاند. ئه و گوتی ئێران بۆ گفتگۆ كردن له گه ڵ ئامریكا هیچ موشكیلێكی نیه.\nئێرانیه ده ستگیر كراوه كان له هه ولێر ڕۆژی 5 شه ممه حسن كازمی سه فیری ئێران له عێراق،گوتی وه زیری ده ره وه ی عێراق دڵنیایی داوه ته ئه و كه 5 ئێرانیه ده ستگیر كراوه كانی هه ولێر كه كازمی به دیپڵۆمات ناوی بردن به م زوانه ئازاد ده كرێن.\nبه ڵام له لایه كی تریشه وه ئه ڕته شی ئامریكا ڕۆژی یه كشه ممه له به یانیه كدا ڕایگه یاند كه لێ كۆڵینه وه سه ره تاییه كان باس له وه ده كه ن كه5 نه فه ره ده ستگیر كراوه كان پردێك بوون بۆ گه یاندنی چه ك وته قه مه نی سپای پاسداران به ده ستی ئاژاوه چیه كانی عێراق.\nله كاتێكدا كه ئامریكا ئێران تاوانبار ده كات به ئاژاوه نانه وه له عێراقدا، ئه حمه دی نژاد ده ستگیر كردنی 5 نه فه ره كانی هه ولێری به هه ڵه یه ك دانا كه ئامریكا ئه نجامی داوه.\nووته بێژی وه زاره تی ده ره وه ی ئێرانیش هه روه ها ئه و كاره ی به هه ڵوێستێكی سه ره ڕۆیانه و به پێچه وانه ی\nكنوانسیۆنه كانی نێو نه ته وه یی له لایه ن ئامریكاوه باس كرد.\nڕۆژنامه ی نیویورك تایمز له سه رزاری وه زیری ده ره وه ی ئامریكاوه نوسیویه تی ده ستگیر كردنی ئه و 5 نه فه رانه به ده ستوری ڕه سمی سه رۆك بوش بووه و به ڵگه ی پێویستیش له به ر ده ست دان كه ئه و بۆمبانه ی ڕۆژانه به هێزه كانی ئامریكادا ده ته قێندرێنه وه ساز كراوی ئێرانن.\nسه فه ری ئه حمه دی نژاد بۆ ووڵا‌تانی ئامریكای لاتین\nمحمود ئه حمه دی نژاد حه وتوی ڕابردو سه فه ری كرد بۆ چه ند ووڵاتی ئامریكای لاتین كه دژی سیاسه تی ویلایه‌ته یه كگرتوه كانی ئامریكان. ئه‌حمه‌دی نژاد پێش ئه وه ی تاران به جێ بێڵێ گوتی:<<به هه ڵبژاردنی سه‌رۆك كۆماره تازه كان له و ووڵاتانه دا،ئاڵوگۆڕێكی گرینگ هاتۆته ئاراوه و ئێران ده یهه وێ په یوه ندی خۆی له گه ڵ ئه ووڵاتانه دا په ره پێ بدات.\nئه وه له كاتێكدایه كه هه واڵنێره ده ره كیه كان مه به ستی سه فه ری سه رۆك كۆمای ئێران یان بۆ ئه و ووڵا‌تانه ی كه دژی سیاسه ته كانی ئامریكان بۆ وه ده ست هێنان و ڕاكێشانی دۆست و هه ڤاڵی تازه یه.\nله هه مان كاتدا یه كێك له نوێنه ره كانی مه جلیسی شورای ئیسلامی گوتی سه رۆك كۆمار دوای گه ڕانه وه ی له و سه فه ره، ده بێ هۆیه كانی هه ڵبژاردنی ئه و كاته بۆ سه فه رو نه بونی ئه و له ووڵاتدا له كاتی پێشكه ش كردنی به رنامه ی بودجه دا به مه جلیس ڕابگه یه نێت.\nهه ر له حه وتوی ڕابردوشدا 150 پارله مانتاری پارله مانی ئێران نامه یه كی ڕه خنه ئامێزیان بۆ ئه حمه دی نژاد نارد كه له وێدا به توندی ڕه خنه یان له به رنامه ئابوریه كانی ئه وو گرانی پشت ئه شكێن له ووڵاتدا گرت. شایانی باسه ناوی زۆرێك له لایه نگرانی پێشوی ئه‌حمه‌دی نژاد له نێو ناوی ئه و كه سانه دابو كه نامه كه یان ئیمزا كردبو.\nله به رنامه ئابوریه كانی ئه و گرت شه پۆلی چواره‌می بانگهێشتنی قوتابیانی زانكۆكان شه‌پۆلی چواره‌می بانگ هێشت كردنی قوتابیان بۆ كۆمیته كانی تایبه ت ده ستی پێ كردوه. شه‌ش كه‌س له قوتابیانی زانكۆی تاران به‌م نزیكانه و له كاتی تاقیكردنه وه كانی كۆتایی تێرم دا بانگ هێشتی كۆمیته كانی ئه و زانكۆیانه كراون.\nهاوكات قوتابیانی زانكۆكانی سه‌رانسه‌ری ئێران له مه‌ڕ بێ به‌ش كردنی به‌شێك له قوتابیان له خوێندن، تۆمارێكیان ئاماده كردوه و سه رقاڵی كۆ كردنه وه ی ئیمزان.\nئه و كه سانه ی ئه و تۆماره ئیمزا ده كه ن داوا له سه رۆك كۆمار،وه زیری زانسته كان و به ر پرسی هه یئه تی گزینش ده كه ن ئیجازه بدرێت ئه و قوتابیانه جارێكی تر بگه ڕێنه وه زانكۆ و په ره به خوێندنه كانیان بده ن.\nنووسینێ قادر ئه حمه دزاده.


کوردیپێدیا - هاتنی گەشتیار کەمی کردووە\n📊 هاتنی گەشتیار کەمی کردووە | پۆل: ئامار و راپرسی | زمانی بابەت: 🏳 کوردیی ناوەڕاست\nهاتنی گەشتیار کەمی کردووە\nوتەبێژی دەستەی گەشتوگوزاری هەرێمی کوردستان رایدەگەیەنێت، بۆ مانگی رەمەزان هیچ پلانێکیان بۆ شوێنە گەشتیارییەکان نییە، بەڵام وەک ساڵانی رابردوو لەم مانگەدا گەشتیار کەم دەبێتەوە.\nنادر رۆستی، وتەبێژی دەستەی گشتی گەشتوگوزاری هەرێمی کوردستان بە ئاژانسی ئەنادۆڵی راگەیاند: "هەرچەندە ئێمە لە مانگی رەمەزان پلانی تایبەتمان نییە، بەڵام لە مانگی رەمەزاندا شوێنە گەشتیارییەکانی چوار ئەستێرە و پێنج ئەستێرە بە نۆرماڵ وەک ساڵانی دیکە کار دەکەن. شوێنە گشتییەکانیش پارێزگا بڕیاریان لەسەر دەدات".\nلەبارەی کاریگەریی مانگی رەمەزان لە سەر ئاستی گەشتوگوزار وتی: "هەر چەندە هەر لە ساڵی رابردوو لەگەڵ هاتەوەی داعش گەشتیار زۆر کەم بووەتەوە، مانگی رەمەزانیش کاریگەری تایبەتی خۆی هەیە لەسەر پرۆسەی بەڕێوەچوونی گەشتوگوزار و بە تایبەتی لە وڵاتانی موسڵمان بە جۆرێک گەشتیار ناتوانێت بە ئاسوودەیی گەشت بکات و خواردن بدۆزێتەوە ئەویش بە هۆی ئەوەیە کە رێگە پێدراو نییە و سنووردار دەکرێن، ئەمەش جوڵەی گەشتیاری کەم دەکاتەوە".\nوتەبێژی دەستەی گشتی گەشتوگوزاری هەرێمی کوردستان لەبارەی داخستنی دوکانەکانی مەی و کحول لە مانگی رەمەزان وتی: "لە وڵاتانی موسڵمان دەبێ رەچاوی بیر و باوەڕی ئایینی هەموو تاکێکی کۆمەڵگە بکرێت و بڕیارەکان دەبێت بە جۆرێک بێت کە ئازادی تاکێک ئازادی کەسێکی دیکە تێک نەدات و هەموو رێنماییەکان لە پێناو بەرژەوەندی گشتی بێت نەک شێواندن".\nهەروەها باس لە کاریگەریی ئاوارەکان لەسەر گەشتیار کرد و وتی: "زۆری ئاوارەکان کاریگەریی زۆر نێگەتیڤ دەخاتە سەر گەشتیار چونکە زۆربەی شوێنە گەشتیارییەکان بە ناچاری ئاوارە تێدا نیشتەجێ دەبن، هەر لە هۆتێل و مۆتێل تا پارکەکان. ئەوەش هەمووی وا دەکات کە گەشتیار کەم بکرێتەوە".\nلە ساڵانی رابردوودا لە خوارو و ناوەڕاستی عیراق بە پلەی یەکەم زیاتر لە 60% گەشتیارەکان دەهاتنە هەرێم لە نێو شارەکانی هەرێم پلەی دووەم و دواتر بیانییەکان بوون کە لەنێو بیانییەکانیش ئێران و تورکیا یەکەم و دووەم بوون.\n1. 👁 19-06-2015\n📅 رۆژی دەرچوون: 19-06-2015\n➕ ئەم بابەتە لەلایەن: (هاوڕێ باخەوان)ەوە لە: Jun 19 2015 12:29PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jun 19 2015 12:29PM باشترکراوە\n📊 ئامار بابەت 379,098\nفایلی پەیوەندیدار 46,747


2019 | CFS Center\nم.شیلان احمد روستم مامۆستاى یاریدەدەر لە كۆلێژی زانستە ڕامیارییەكان/ زانكۆی سلێمانی وشە کلیلییەكان: ئۆپۆزسیۆن، ئۆپۆزسیۆنى سیاسى، دەسەڵات، هەرێمی كوردستان، بزوتنەوەی گۆڕان. https://doi.org/10.31271/jopss.10020 پوختەى توێژینەوە: لە پاش ڕاپەڕینی 1991 خەڵكی هەرێمى كوردستان چوونە ناو قۆناغێكی نوێوە كە قۆناغی بونیادنانی ئازادى و پرۆسەی دیموكراسی بوو، هەر بۆیە هەموو ئامانج و خەونی خەڵكەكە سەرخستنی\nپێگەى عەقڵانیەت لە پانتایى گشتیدا لە ڕوانگەى (یۆرگن هابرماس) ەوە\nناودار زیاد رضا د. عابد خالد رسول پرۆفیسۆرى یاریدەدەر لە کۆلیجى زانستە\nماهیەت و ڕەهەندە جۆرییەکانى دەسەڵات لە هزرى ڕامیارى (میشێل فۆکۆ)دا\nجبار اسماعیل احمد د. عابد خالد رسول پرۆفیسۆرى یاریدەدەر لە کۆلیجى زانستە\nسیاسەتی ڕۆژنامەگەریی كوردی لەهەمبەر قەیران لە هەرێمی كوردستان (هەفتەنامەی ئاوێنە) بە نموونە\nد.كارزان محەمەد ئەحمەد مامۆستا لە زانكۆی پۆلیتەكنیكی سلێمانی وشە کلیلییەكان: سیاسەتی ڕۆژنامەگەریی، قەیران، قەیرانى دارایى، هەرێمی كوردستان، هەفتەنامەی ئاوێنە. https://doi.org/10.31271/jopss.10021 پوختەى توێژینەوە: ئەمڕۆ دیاردەی قەیران و كاریگەرییەكانی لەسەر كۆمەڵگا، بۆتە تەوەرەی سەرەكی هەواڵ و بابەتەكانی دامودەزگا و ئاژانسە جیهانییەكانی میدیا، بۆ دەستنیشانكردنی شێوازی مامەڵە لەگەڵ دیاردەكەدا. لە هەر وڵاتێكیشدا دەزگاكانی\nبێستون حسین عارف مامۆستا لە كۆلێژی زانستە ڕامیارییەكان – زانكۆی سلێمانی/ ماستەر لە دیراساتی نێودەوڵەتی لە زانكۆی وڵنگۆنگ لە ئوسترالیا، شارەزا لە سیاسەتی ئێران. وشە سەرەكیەكان: ڕێكەوتنامەی ناوەكی ئێران، ئێران، ویلایەتە یەكگرتووەكان جەنگ ، دانوستان و گفتوگۆ، سزای ئابوری و چەكی ناوەكى. https://doi.org/10.31271/jopss.10019 پوختەى توێژینەوە: ڕێكەوتنامەی ناوەكی ئێران كە لە


ئه‌منیه‌تی سووریا به‌شێکه له ئه‌منیه‌تی عێراق - Mehr News Agency\n15 rêbendanê 2019 - 14:26\nNews Code 24347\nوته‌بێژی سەرۆک کۆماری عێراق:\nئه‌منیه‌تی سووریا به‌شێکه له ئه‌منیه‌تی عێراق\nوته‌بێژی سه‌رۆک کۆماری عێراق جه‌ختی کرد ئه‌منیه‌تی سووریا و عێراق پێکه‌وه په‌یوه‌ندیان هه‌یه.\nبه ڕاپۆرتی ئاژانسی مێهر له مه‌یادین، لوقمان فه‌یلی، وته‌بێژی سه‌رۆک کۆماری عێراق جه‌ختی کرد: ئه‌منیه‌تی سووریا به‌شێکه له ئه‌منیه‌تی عێراق.\nئه‌و زیادی کرد: ئه‌و گۆرانکاریانه‌ی له عێراق ده‌یبینین به هه‌وڵی ئه‌وم وڵاته بۆ زیندوو کردنه‌وه‌ی ڕۆڵی خۆی له ناوچه‌که، به تایبه‌ت دوای شکست دانی داعش به‌دی هاتووه.\nفه‌یلی ڕایگه‌یاند: په‌یوه‌ندی ڕاسته‌وخۆی نێوان به‌غدا و دیمەشق زۆر گرنگه. یه‌که‌مایه‌تی عێراق گه‌ڕانه‌وه‌ی ئه‌منیه‌ت بۆ وڵات و هه‌وڵ بۆ دابین کردنی سه‌قامگیری له وڵاتانی ناوچه‌که به تایبه‌ت سووریایه.\nئه‌و جه‌ختی کرد: سه‌ردانی سه‌رۆک کۆماری عێراق بۆ وڵاتانی ناوچه‌که ته‌واو نه‌بووه و به‌غدا بڕیاری داوه له په‌یوه‌ندی له‌گه‌ڵ ده‌میشق بێت، به‌ڵام کاتی سه‌ردانی سه‌رۆک کۆماری عێراق بۆ دیمەشق ڕوون نییه، به‌غدا جه‌خت ده‌کات له گه‌ڕانه‌وه‌ی ده‌میشق بۆ کۆمکاری عه‌ره‌بی.\nوته‌بێژی سه‌رۆک کۆماری عێراقهه‌روه‌ها ئاماژه‌ی دا: سیاسه‌تی عێراق له سه‌ر ئه‌م بنه‌مایه که خۆی له ناکۆکییه‌کانی نێوان ئه‌مریکا و ئێران به دوور بگرێت و هاوکات به‌غدا هه‌وڵ ده‌دات په‌یوه‌ندی خۆی له‌گه‌ڵ ئه‌م دوو وڵاته به‌هێزتر بکات.


بزانە حکومەتێ چەند پانزینخانە ل دھۆکێ سەرا ڤێ ئەگەرێ دائێخستن\n(هەواڵ كوردستان)- ئەڤرۆنیوز،سالار دۆسکی: ئەندازیار ئوسمان یونس ھاریکارێ پارێزگەرێ دھۆک بۆ ئەڤرۆ نیۆز گۆت: پارێزگەھا دھۆک زەنگترە ژ ھەرسێ پارێزگەھێن دی و یەدەکەکێ باش ھەیە، دیسا ھەشت پانزینخانە ھاتبوونە سزادان و داخستن ژ بەر نە پێگریکرنێ.\nھاریکارێ پارێزگەرێ دھۆک ئاشکراکر کو ئەو ل گەل خودانێن پانزیخانان کومبوینە کو پانزین گران نەبیت و گۆت: ( لیترا پانزینێ ژ ٦٢٥ و ٧٢٥ دینارایە و خودانێن پانزیخانا دیارکر بوو کو بلندبوون و نزمبوونا بھایێ پانزینێ د دەستێ کومپانیێ دایە و نە دەستێ ئەوان دایە و ژ بەر ڤێ یەکێ ئەڤرۆ دێ کومبوونەک ل گەل خودانێ کومپانیا ئینانا پانزینێ ھێتەکرن.\nھاریکارێ پارێزگەرێ دھۆک ئەو ژی دیارکر کو دەرگەھێ ڤەکریە بۆ ھەر بازرگانەکێ بشێت پانزینێ بو دهۆک بینیت و دێ ھەموو ئاسانکاری بۆ ھێنەکرن ژئالیێ گومرکێ ڤە و ھەر پێدڤیەکا گرێدایی کارگێریا پارێزگەھێ بیت، ب مەرجەکی کوالێتیا پانزینێ ھەمان کوالێتیا پانزینا نوکە بیت .\nئەندیار ئوسمان ھاریکارێ پارێزگەری ئەو ژی ئاشکراکر کو گران بوونا بھایێ دولاری و پەترۆلێ دکەنە ئاستەنگ ھەمبەر گران بوونا بھایێ پانزینێ ل بازاری دا و ئەڤ بابەتە ب گشتی دێ ھێتە گەنگەشەکرن ب وێ مەرەمێ بگەھینە ئەنجامەکی کو خزمەھا خەلکێ پارێزگەھێ دا بیت.\nناڤبری ئەو ژی گۆت: گازوایا ژی گران بوویە و رەنگە ئەڤ گران بوونا گازوایلێ بیتە ئەگەرێ کو کارەبا مولیدان گەلەک گران بیت، دیسا رەنگە حوکمەتا ھەرێما کوردستانێ ھندەک کارەبا گشتی بدەتە مووسل و دەردورێن وێ و ئەڤە دێ بیتە ئەگەر گازوایل کێم بیت و ئەگەر کێم بوو دێ گران بیت و ئەگەر گران بوو دێ بھایێ کارەبا مولیدە گران بیت.\nھاریکارێ پارێزگەرێ دھۆک ئەو ژی دیارکر کو ھەکە ھات و چ بازرگان نەبوون پانزینێ بینە بازاری مە ھندەک رێکێن دی دێ ھەبن بو ئینانا پانزینێ گۆت و ژی: ( دێ ژ پارێزگەھێن ھەولێر و سلێمانیێ بو دهوک ئینین، ھەکە بازرگان بوومە پانزینێ بینت ژ دەرڤەی کوردستانێ دھینت و ئەڤێ جوداھی ھەیە، پشست راستین ژ قەیرانێن پانزینێ دوست نابن چونکە مە یەدەکێ باش ھەیە و تێرا چل رۆژێن دی ژی و باشتر ژ ھەرسێ پارێزگەھێن ھەولێر و سلێمانیی و ھەلەبچە باشترین.\nھاریکارێ پارێزگەری ئەو ژی دیارکر کو کومبوون ل گەل فەرمانگەھێن میری پارێزگەھێ ئەنجامداینە و ھەر کەسەکێ بھایێ پانزینێ گران بکەت دێ ھێتەسزادان، ئەڤرۆ دێ بریارا دووماھیێ ل سەر بھاییێن پانزینێ ھێتەدان.\nھاریکارێ پارێزگەریً دھۆک ئەو ژی دیارکر کو پانزینا دھۆکێ گەلەک باشترە ژ پانزینا پارێزگەھێن دی و مە دەرگەە نە ڤەکریە چەندین جورێن پانزینێ بھێن وەک پارێزگەھێن دی، وەک محسن و سوپەر و عادی و نورمال، مە ل دووڤ پیەرێن زانستی کریە دو جورێن پانزینێ، ھەیڤا بوری ھەشت پانزیخانە ل دھۆک ھاتبوونە سزادان و داخستن ژ بەر گران بوون و نەباشیا کوالێتیی.


جیهانی نوێ؛ دنیایەکی پڕچەککراو | CFS Center\nHome / بڵاوکراوەکان / ڕاپۆرتەکان / جیهانی نوێ؛ دنیایەکی پڕچەککراو\nجیهانی نوێ؛ دنیایەکی پڕچەککراو\nبودجەی سەربازی 2019ی وڵاتان\nلە کاتی ئامادەکردنی بودجەی وڵاتاندا، بواری سەربازیی بودجەیەکی تایبەتی بۆ تەرخان دەکرێت. ھەندێک وڵات گرنگییەکی زۆر بە بەھێزکردنی ھێزی سەربازییان دەدەن و بودجەیەکی زۆری بۆ تەرخان دەکەن.\nناسەقامگیریی بەشێک لە ناوچەکانی جیھان، بە تایبەت رۆژھەڵاتی ناوەڕاست، وایکردووە وڵاتان و بەتایبەت ئەوانەی راستەخۆ پەیوەستن بە شەڕ و جەنگەکانی ئێستاوە، بودجەیەکی زیاتر بۆ بواری سەربازییان تەرخان بکەن و خۆیان پڕچەکتر بکەن.\nجەنگی سوریا، شەڕی یەمەن و ھەوڵی ھەریەک لە ئەمریکا، رووسیا و چین بۆ سەپاندنی ھەژموونیان بەسەر زۆرترین ناوچەی جیھاندا، پێشبڕکێی خۆپڕچەککردنی زیاتر و خێراتر کردووە.\nسعودییە کە راستەخۆ و ناڕاستەوخۆ پەیوەستە بە جەنگی سوریاوە، لایەنێکی شەڕی یەمەنە و رکابەری سەرەکی ئێرانە لە رۆژھەڵاتی ناوەڕاست، لە ساڵی رابردوودا لە ئاستی جیھان، بەپێی بودجەکەی زۆرترین پارەی بۆ خۆپڕچەککردن و بواری سەربازیی تەرخانکردووە کە ٨٪ی بودجەی وڵاتەکەیەتی.\nئیسرائیل کە بەردەوام لە ملاملانێدایە لەگەڵ ئێران، دراوسێی وڵاتێکی پڕ لە جەنگی وەک سوریایە، دوژمنەکانی وەک ئێران و حیزبوڵاش جگە لە لوبنان لە سوریاش بوون بە دراوسێی، وەک ساڵانی پێشوو بەردەوامە لە خۆپڕچەککردن و لە ٥.٣٪ی بودجەی ساڵی رابردووی بۆ بواری سەربازیی تەرخان کردووە.\nروسیا و ئەمریکا کە لە زۆربەی ناوچەکانی جیھان ھەوڵی سەپاندنی ھەژموون و ئامادەیی خۆیان دەدەن، بەردەوامن لە بەھێزکردنی سوپاکانیان. روسیا ٣.٩٪ و ئەمریکاش ٣.٤٪ی بودجەی وڵاتەکانیان بۆ بواری سەربازیی تەرخان کردووە.\nکۆریای باشور بە تەرخانکردنی ٢.٧٪ی بودجەی وڵات و ھندستانیش بە ٢.٤٪، پڕۆسەی خۆپڕچەکردنیان بەردەوامە.\nچین کە دەیەوێت شەڕ لەسەر رابەرایەتیی جیھان بکات، بە نزیکەی نیوەی ئەمریکا بودجەی بۆ بوارە سەربازییەکەی تەرخانکردووە و تەنھا لە ١.٩٪ی بودجەی ساڵی ٢٠١٩ی بۆ خۆپڕچەککردن داناوە، کە ھەمان بودجەی تەرخانکراوی فەڕەنسایە.\nبەریتانیا ١.٧٪ و ھەریەک لە کەنەدا و ئەڵمانیاش ١.٣٪ی بودجەی وڵاتەکانیان بۆ ھێزی سەربازی وڵاتەکانیان دیاریکردووە.\nبە تەرخانکردنی ئەم بودجە زۆرە بۆ خۆپڕچەککردن و بەھێزکردنی سوپا لەلایەن وڵاتانەوە، ئەگەر زۆرە جیھان بەرەو قۆناغێكی سەربازیی بڕوات و نمایشی سەربازیی و ململانێ سەربازییەکان، جێگای دیپلۆماسییەت و رکابەرییە نەرمەکان بگرنەوە.\nتۆڵەی دەوڵەتی رووخاو بە قۆستنەوەی لێكەوتەكانی كۆرۆنا\nحکومەتی عێراق هەموو خەرجییەكانی راگرت


باڵی كۆسرەت رەسوڵ و ماڵی تاڵەبانی لەسەر دەسەڵاتەكان نەگەیشتونەتە رێككەوتن\n04:52 - 21/01/2020\nباڵی كۆسرەت رەسوڵ و ماڵی تاڵەبانی لەسەر دەسەڵاتەكان نەگەیشتونەتە رێككەوتن\nلە یەكەمین كۆبوونەوەی ئەنجومەنی سەركردایەتی یەكێتی، بڕیاری لیژنەیەك درا بۆ هەمواری پەیڕەوی ناوخۆی ئەو حیزبە، بەڵام لەسەر دەسەڵاتەكانی سەرۆك و ئەنجومەنی باڵای سیاسیەوە ناكۆكی دروست بووە.\nبەپێی زانیارییەكان بەردەست پەیسەر، لیژنەكە لەسەر دەسەڵاتەكانی ئه‌نجومه‌نی باڵای سیاسی و سەرۆك یان سكرتێر و جێگرانی یەكێتی نیشتیمانی كوردستان ناكۆكی كەوتوەتە نێوانیان.\nماڵی تاڵەبانی كە بافڵ تاڵەبانی سەركردایەتی دەكات، پێیان باشە و پێداگری دەكەن لەسەر ئەوەی ئه‌نجومه‌نی سیاسی یه‌كێتی كه له‌لایه‌ن كۆسره‌ت ره‌سوڵه‌وه سه‌رۆكایه‌تی ده‌كرێت ده‌سه‌ڵاتی ڤیتۆی بریاره‌كانی ئه‌نجومه‌نی سه‌ركردایه‌تی نه‌بێت و بریاری سه‌ره‌كیش له‌ده‌ستی ئه‌نجومه‌نی سه‌ركردایه‌تی بێت.\nزانیارییەكان ئاماژە بەوە دەكەن، جگە لەوەی لیژنەكە نەیتوانی لەسەر دەسەڵاتەكانی ئەنجومەنی باڵاكە و سەرۆك و جێگرانی بگەنە رێككەوتن، ناكۆكییەكی دیكەش دروست بووە، ئەوەش لەسەر ژمارەی جێگرانی سەرۆك (سكرتێر)ی داهاتووی یەكێتی.\nخواستی لیژنەكە ئەوەیە، كێشەكان بە تەوافوق چارەسەر بكرێت و هەموارەكە بە خواستی هەموو لایەك ئامادە بكرێت، بەڵام ئەگەر نەگەنە رێككەوتن، ئەوا هەموارەكە دەبرێتە بەردەم ئەنجومەنی سەركردایەتی یەكێتی و لەوێ بە دەنگدان چارەسەری ناكۆكییەكان دەكرێت.\nدەرباز محەمەد: ئەنجامدانی ریفراندۆم دەستکەوت نییە، بەئەنجامگەیاندنی دەستکەوتە\nله‌شێواندنی رووداوه‌كانی كوردستانه‌وه بۆ تێكدانی داستانی یۆنانییه‌كان\nریفراندم کارتێکی سوتاوە یان تاپۆی ڕەش؟\nبۆ چی دەسەڵاتدارانی هەرێم چاوپۆشیانکرد لەو زانیاریە پێشوەختەی کە هەیانبوو؟


بادینان، فشارەکانی دەسەڵات گەنجان ناچار بە جێهێشتنی وڵات دەکات – کوردی – RojNews.News\n13/10/2020 - 7:21:12 am\nنەبوونی ئازادیی، خستنە زیندان و ئەشکەنجەدانیان لەلایەن دەسەڵاتەوە، گەنجانی بادینان ناچار دەکات ڕێگای مەرگ بگرنە بەر و ڕوو لە دەرەوەی وڵات بکەن، وەک چالاکوانێک دەڵێت دهۆک بەپلەی یەکەم دێت لە کۆچکردنی گەنجاندا.\nئەگەر لە وڵاتانی دونیادا چەند هۆکارێکی گەنجان هەبێت بۆ کۆچکردن، ئەوە لە هەرێمی کوردستان و بەتایبەت لە دەڤەری بادینان هۆکارگەلێکی زیاتر هەن، بادینان لەژێر داگیرکارییەکی توندی دەوڵەتی تورکدایە و گەنجانیش بەردەوام لەدژی ئەو داگیرکارییانە لە چالاکییدابوون، چالاکی ئەو گەنجانە وای کرد، کە بەپێی ئەو زانیارییانەی گەنجانی کۆچکرد و بە ڕۆژنیوزیان دابوو، دەوڵەتی تورک و دەسەڵاتدارانی بادینان ئاسانکاریی زۆریان کردووە گەنجان بادینان چۆڵبکەن.\nگەنج بونیادنەری کۆمەڵگا و وڵاتە، لێرە بەڕادەیەک پشتگوێخراون کە ناتوانن کارێکی سەربەخۆیان هەبێت، یاخود بەپێی پسپۆرییەکەیان دابمەزرێن، وێڕای ئەوەش لەگەڵ دەسەڵاتدا نەبن بە دەیان سیناریۆ و پیلان دەخرێنە زیندانەکانەوە، ئەمانەش چەند هۆکارێکی کۆچکردنی گەنجانن، لێرەدا چالاکانی دهۆک بۆ ڕۆژنیوز دەدوێن و باس لە بەشێکی هۆکارەکانی کۆچ دەکەن.\nباوان باوانی چالاكوان لە دهۆك، دەڵێت: نەبوونی ئازادیی، دامەزراندن و هەلی كار، گەنجانی بێ ئومێد کردووە لە حكومەتی هەرێم و هۆكاری سەرەكیین گەنجان کۆچ بکەن.\nباوان ئاماژە بەوە دەکات، کە زۆرینەی ئەو گەنجانەی کۆچی دەرەوە دەکەن، دەرچووی زانکۆ و پەیمانگاکانن، وەک خۆی دەڵێت: ١٨ هاوڕێم لەم ڕۆژانە كۆچی دەرەوەی وەڵاتیان كرد، ١٢یان دەرچووی زانكۆن، ئەوەی من ئاگاداریانم هەموویان هەوڵی زۆریان داوە بۆ ئەوی كاریان دەستكەوێت لە دهۆك و هەولێر بەڵام دەستیان نەكەوتووە، دەزانن چوونە دەرەوەی وڵات ڕێگای مەرگە، بەڵام دەسەڵاتداران خەڵك و گەنجیان بێ ئومید كردووە بۆیە ڕێگای مەرگ دەگرنەبەر.\nچالاکوانێکی دیکە بە ناوی ئاراس یەحیا وەها باسی لە هۆکارەکانی کۆچکردن دەکات “گەنجان ماوەی چەندین ساڵە چاوەڕێی حكومەتی هەرێمین گرنگی بە گەنج بدات و گەنج ڕۆڵی خۆی ببینێت لە بەڕێوەبردندا، بەڵام هیچ نەكرا و ئیستاش گەنج زۆری بێ ئومید بووە لە حكومەت، بۆیە ڕۆژانە چەندین گەنج ڕوو لە دەرەوی وڵات دەكەن، بە شێك لە گەنجان بەهۆی مانەوەیان لە ماڵ و نەبوونی كار تووشی نەخۆشی دەروونیی بون.\nئاراس، وتیشی، ئەركە لە سەر حكومەت هەلی كار بۆ گەنجان بدۆزیتەوە و لە كەرتی تایبەت و گشتی كاریان پێ بكات، “بەتایبەت ئەو كۆمپانیایانەی لە دەرەوە دێن با گەنجەكانی خۆمان كاربكەن لە گەڵیاندا، بە پێی ئەو زانیارییانەی لای منە لە ڕێژەی هەژارییدا پارێزگای دهۆك بە پلەی یەكەم دێت لە سەر ئاستی شارەكانی دیكەی هەرێمی كوردستان، بۆیە ڕێژەی كۆچكردنی گەنجانیش زیاترە لە شارەكانی دیكە”.\nکۆچکردنی گەنجان لە کاتێکدایە، ساڵانە لە دەریاکان و ڕێگاکانی کۆچی دەرەوەدا سەدان کەس دەبنە قوربانیی و تا ئێستا سەدان کوردیش بوون بە قوربانیی ئەو ڕێگایان، کە دەیانیان تەنانەت تەرمەکانیشیان نەدۆزراوەتەوە، وێڕای ئەو سەختییەش، کۆچ بەردەوامە..


یاسا و كوشتنی مرۆڤ له رۆمانی كاتژمێر 25دا – Denegkan\nbyنوری\tJanuary 14, 2011\tئەدەب\nمه‌رج نییه بانگه‌شه كردن بۆ هێنانه ئارای سیسته‌مێكی نوێ و به‌رهه‌مهێنانی نۆرمگه‌لی تر بۆ ژیان، به‌رده‌وام به سوودی گشتی بشكێنه‌وه، به‌تایبه‌تی ئه‌گه‌ر ئه‌و سیسته‌مه له‌باریدا نه‌بێت باشتر و جوانتر له سیسته‌می باو، به‌ها و سه‌روه‌ری مرۆڤ بپارێزێ. چ جای ئه‌وه‌ی كه عه‌قڵییه‌تێك به‌رهه‌م هێنی ئه‌و سیسته‌مه بێت، كه هه‌میشه وه‌كو ئامێرێكی میكانیكی بڕوانێته مرۆڤ و توانا و خه‌ونه‌كانی بكاته ئامرازی ئامانجه شه‌یتانییه ده‌سه‌ڵاتگه‌راكانی، ئه‌و عه‌قڵییه‌ته‌ی له پێناو سه‌لماندن و بوون و مانه‌وه‌ی خۆیدا باكی به كوشتنی جه‌سته‌یی و رۆحی مرۆڤه‌كان نییه، به‌و پێیه‌ی ” هه‌ندێ كه‌س ده‌یانه‌وێ له رێگه‌ی سیسته‌مێكی نوێوه كۆمه‌ڵگا رزگار بكه‌ن، به‌ڵام هه‌ر به‌و سیسته‌مه ده‌ستی له تینتینۆكه‌ی ده‌نێن”، ئه‌ی ئه‌گه‌ر ئه‌و سیسته‌مه له بنه‌ڕه‌تدا به‌رهه‌می خودی ئه‌و عه‌قڵیه‌ته نه‌بێت و به كۆپییه‌كی سه‌قه‌ته‌وه بگوازرێته‌وه، بڵێیت چ وێرانه‌یه‌ك له‌گه‌ڵ خۆی بێنێت؟!\nدیموكراسییه‌ت به‌رله‌وه‌ی چوارچێوه و قاڵبێكی كۆنكرێتی چه‌ند پره‌نسیپ و بنه‌ما و به‌هایه‌كی نووسراوی بێگیان بێت، زه‌مینه و پێشینه‌یه‌كی كۆمه‌ڵایه‌تی و سیاسی و كولتوری هه‌یه، ئه‌زموون كراوه، بۆیه به‌ر له‌هه‌ر شت ده‌بێ وه‌ك كولتور بڕوانینه دیموكراسییه‌ت و له ته‌نها چوارچێوه‌یه‌كدا كۆتی نه‌كه‌ین، له‌سه‌رووی ئه‌وه‌یشه‌وه پێویسته له ره‌فتار و هه‌ڵسوكه‌وت و هه‌ڵوێستی رۆژانه‌مان و له‌سه‌رجه‌م كایه كۆمه‌ڵایه‌تی و سیاسییه‌كانی ژیانماندا ره‌نگ بداته‌وه، له‌وه‌ش گرنگتر ئه‌وه‌یه له بڕوابوونمان به دیموكراسییه‌ت دیوه رۆحی و به‌هاییه‌كانی مرۆڤ له‌به‌رچاو بگرین، نه‌ك وه‌ك كائینێكی داماڵراو له هه‌ست و سۆز و ئه‌ندێشه و خه‌ون بینین، چونكه ئه‌گه‌رچی ” دیموكراسییه‌ت فۆڕمێكی به‌رزی سیسته‌می كۆمه‌ڵایه‌تییه و زۆر له تۆتالیتاریزم باشتره، به‌ڵام ئه‌گه‌ر له دیموكراسیشدا ته‌نیا لایه‌نێكی مرۆڤ، واته لایه‌نه ماددییه‌كانی له‌به‌رچاو بگیرێ، ئه‌وه به مانای كوژاندنه‌وه‌ی چرای ژیانه”.\nگۆرگیۆ له‌و رۆمانه‌یدا كه تیایدا خه‌مه گه‌وره‌كانی مرۆڤی وێنا كردووه، به گه‌ڕانه‌وه (فلاش باك) له میانی گێڕانه‌وه‌یه‌كی هونه‌ری سه‌ركه‌وتوودا، به‌رده‌وام زه‌ینی خوێنه‌ر ده‌باته‌وه سه‌ر مه‌به‌ستی سه‌ره‌كی و خه‌یاڵی ده‌باته‌وه سه‌ر دیمه‌نه دۆزه‌خییه‌كان، كه له زنجیره‌ی به‌رده‌وام و په‌یوه‌ست به‌یه‌ك و له فۆڕم و شێوه‌ی جیاوازی ده‌رده‌كه‌ون، ئه‌ویش به‌دبه‌ختی مرۆڤ و سته‌مدیده‌ییه‌كانێتی به ده‌ستی مرۆڤ خۆی له سای سیسته‌م و یاساگه‌لێك، كه له هه‌ر شوێنكاتێكدا و به شێوه و شێوه‌یه‌كی تر ده‌یچه‌وسێننه‌وه و له بوونی مرۆییانه‌ی ده‌خه‌ن. مرۆڤی كۆیله‌ی ده‌ستی سیسته‌م، مرۆڤی دیلی ده‌ستی یاسا، مرۆڤی قوربانی دونیابینی دۆزه‌خی، مرۆڤی قوربانی ئینتیما سروشتییه‌كانی، مرۆڤ و باجی مرۆڤبوون، هه‌موو ئه‌اونه دیوێكی دیاری نێو رۆمانه‌كه‌ن، كه ره‌نگه نووسه‌ر له رێگه‌ی ئه‌و گێڕانه‌وه و نماییشانه‌وه پێمان بڵێ، چ نه‌گبه‌تێكه مرۆڤ به ده‌ستی به‌ناو سیسته‌می نوێ، چ به‌دبه‌ختێكه مرۆڤ به ده‌ستی به‌ناو یاساگه‌ل!!\nشتێكی دووباره‌مان نه‌گووتووه ئه‌گه‌ر بڵێین هه‌موومان له به‌رامبه‌ر كۆمه‌ڵێ مافدا ده‌ستبه‌رداری به‌شێك له ئازادی و مافه‌كانمان بووین بۆ سیسته‌می حوكمڕانی، به‌ڵام ئاخۆ په‌یمانێكی وا له نێوانماندا هه‌یه كه ئه‌گه‌ر سبه‌ی رۆژ لایه‌ك له بنه‌ما و پره‌نسیپه‌كانی لایدا ماڵئاوایی له یه‌كتر بكه‌ین؟ به مانایه‌كی دی، ئایا رێككه‌وتنێك هه‌یه دواجار حوكمڕان ناچار بكات به شێوه‌یه‌كی ناته‌ندروست ده‌سه‌ڵاته‌كه‌ی بۆ به‌رژه‌وه‌ندی خۆی به‌كار نه‌با؟ ئه‌گه‌ر هه‌یه، چۆنه ناتوانین ده‌سه‌ڵات بێنینه ژێر باری پرسیار و گومان؟ نهێنی ئه‌وه له چی دایه كه ده‌سه‌ڵاته‌كان له‌و جوگرافیایه‌ی ئێمه‌دا به كوده‌تا، یان شۆڕش، یاخود به قودره‌تی هێزێكی دیكه‌ی ده‌ره‌وه‌مان نه‌بێ، عه‌رشی فه‌رمانڕه‌وایی و كورسی ده‌سه‌ڵات جێ ناهیێڵن؟ ئه‌ی سیحری ئه‌و به‌رده‌وام فرۆشتنه‌وه‌ی دروشمی دیموكراسییه‌ت و شاباش كردنه‌ی سه‌روه‌ری یاسا و دادوه‌ری ده‌سه‌ڵات له‌م جوگرافیایه‌ی ئێمه‌دا له چی دایه، له كاتێكدا رۆژانه به‌به‌رچاومانه‌وه یاسا پێشێل ده‌كرێ و بێدادی گه‌شه ده‌كات؟\nبه‌راست كێن ئه‌وانه‌ی یاسا داده‌ڕێژن؟ ئه‌ی كێ ئه‌و مافه‌ی پێداون؟ ئاخۆ ته‌نها له‌به‌ر ئه‌وه‌ی به ده‌نگی خه‌ڵك (كه ده‌نگی هه‌مووان نییه) چوونه‌ته ئه‌و شوێنانه مافی ره‌های ئه‌وه‌یان هه‌یه له هه‌موو شتێ نوێنه‌ری ده‌نگده‌ره‌كان بن؟ به‌راست ئایا له بنه‌ڕه‌تدا توانیوویانه ئه‌و نوێنه‌ره راستگۆ و جێ متمانه‌یه بن؟ ئایا یاساكان له‌به‌ر سێبه‌ری ئایدیۆلۆژیا و له‌سه‌ر بنه‌مای به‌رژه‌وه‌ندییه سیاسی و ویسته ده‌سه‌ڵاتگه‌راكانی حزب و سه‌ركرده داده‌ڕێژن و هه‌موار ده‌كه‌نه‌وه و ده‌یانچه‌سپێنن، یان به‌شی ئه‌وه‌ش به‌رژه‌وه‌ندی گشتی له‌به‌رچاو ده‌گرن؟ باشه به‌رژه‌وه‌ندی گشتی به‌لای ئه‌وانه‌وه چی ده‌گه‌یه‌نێ؟ ئایا كاتێك هه‌موو هاووڵاتییه‌ك به‌چاوپۆشین له ره‌نگ و ئینتیما ئیتنی و ره‌گه‌زی و مه‌زهه‌بییه‌كانی وه‌ك یه‌ك مامه‌ڵه‌ی له‌گه‌ڵدا ناكرێ و هاووڵاتیان له‌به‌رامبه‌ر ئه‌رك و ماف و له‌به‌رده‌م یاسادا یه‌كسان نه‌بن، به‌ڵكو ته‌نها پێوه‌رێك بۆ به‌رخوردبوون له‌و ماف و ئازادی و یه‌كسانییه ئینتیمایه‌كی له قاڵب دراو بێت، به‌راستی ئه‌و رێككه‌وتنه‌ی پێشتر باسمان كرد (گریمان هه‌تا ئه‌گه‌ر هه‌شبێت!!) هیچ ره‌وایی و مافێكی به‌رده‌وامی پێدانی ده‌مێنێ؟\n” ساته‌وه‌ختێك دێ، كه یاساكان مافی ژیان له خه‌ڵك زه‌وت ده‌كه‌ن”. ئه‌گه‌ر دیوێكی یاسا رێكخستنی ژیانی كۆمه‌ڵگه بێت، ئه‌وا به‌دیوه‌كه‌ی تریدا هه‌وڵێكه بۆ كۆتكردنی خودی مرۆڤ و زه‌وتكردنی ئازادییه‌كانی. له‌ناو یاسادا كه گوایه بۆ خۆشبه‌ختی مرۆڤه‌كان هاتووه، هه‌میشه بۆشاییه‌ك هه‌یه كه مرۆڤ به‌دبه‌خت بكات، به‌تایبه‌تی كاتێ بواری ئه‌وه ده‌داته سه‌ران و دامه‌زراوه‌كانی ده‌سه‌ڵات، كه به ویست و میزاجی كه‌سی و له‌به‌ر رۆشنایی پێدراو و داواكراوه ئایدیۆلۆژییه‌كانی حوكمڕان، مانا و ره‌هه‌نده‌كانی ته‌وزیف بكه‌نه‌وه. له‌مڕۆدا یاساكان به گوێره‌ی ئه‌و چوارچێوه به‌رژه‌وه‌ندخوازییه سیاسی و ئایدیۆلۆژی و كولتورییانه‌ی له خۆیان ده‌گرن، كه له پشتی مانا شاراوه و نه‌گوتراوه‌كانه‌وه خۆیان مه‌ڵاس داوه، به‌رده‌وام ده‌رفه‌تی ئه‌وه‌یان له‌به‌رده‌م دایه كه ئیراده‌ی مرۆڤه‌كان له په‌لوپۆ بخه‌ن. كاتێكیش سیسته‌می سیاسی وه‌ك ئامێرێكی رووتی داماڵڕاو له هه‌ست و سۆز مامه‌ڵه له‌گه‌ڵ مرۆڤدا بكات، هه‌میشه وا ده‌كات یاساكانی به شێوه‌یه‌ك داده‌ڕێژێ كه مرۆڤه‌كان میكانیكییانه بجوڵینه‌وه و ره‌فتار بكه‌ن، تاكو زۆرترین چانسی ملكه‌چ پێكردن و گوێڕایه‌ڵ كردنیان مسۆگه‌ر بكات، ئه‌وه بۆیه (به‌لزاك) گووته‌نی هه‌میشه ” یاساكان وه‌ك ته‌ونی جاڵجاڵۆكه وان، مێشووله بچووكه‌كان پێیه‌وه ده‌بن و مێشووله گه‌وره‌كانیش له ده‌ستیاندا رزگاریان ده‌بێت”.\nیه‌كێك له بنه‌ماكانی داڕشتنی یاساكان ئه‌وه‌یه، كه ده‌بێ له‌به‌ر رۆشنایی هه‌لومه‌رجه كۆمه‌ڵایه‌تییه‌كان و ئه‌گه‌ره‌كانی گۆڕانكاری دابڕێژرێن و ناكرێ وه‌ك ده‌قی پیرۆز سه‌یر بكرێن، چونكه ” هیچ ئه‌سڵێكی یاسایی ئه‌به‌دی نییه”. كاتێكیش یاسا له گوتاری خۆیدا شوێنێك بۆ گۆڕان و پێشڤه‌چوون ناكاته‌وه و ته‌نها و ته‌نها له به‌رژه‌وه‌ندی دونیابینیه‌كی سیاسی دیاریكراو و ئایدیۆلۆژیایه‌كی دۆگما و له فۆڕمی جیاوازی زمانه‌وانیدا ماناكانی دووباره و ته‌وزیف ده‌كاته‌وه، ئیدی مرۆڤ چ وه‌ك تاك، یان كۆمه‌ڵگه به گشتی، به‌رده‌وام له‌به‌رده‌م هه‌ڕه‌شه‌ی له‌دایكبوونی جۆرێك له فاشیزم و تۆتالیتارییه‌تدان، ئه‌وه له كاتێك دایه كه له بنه‌ڕه‌تدا ” هیچ یاسایه‌كی نه‌گۆڕ و له سه‌دا سه‌د له ئارادا نییه”. له‌وه‌ش گرنگتر ئه‌وه‌یه كه ده‌بێ ده‌قه یاساییه‌كان كه‌مترین شیكردنه‌وه و راڤه له خۆیان بگرن، بۆ ئه‌وه‌ی كه‌مترین بواری گه‌مه‌كردن تیایاندا هه‌بێت، كه به‌رژه‌وه‌ندی مانه‌وه‌ی ده‌سه‌ڵات مسۆگه‌ر ده‌كه‌ن. دواجار كه یاساكان به‌و هه‌ناسه‌یه داده‌ڕێژرن، پره‌نسیپی وه‌ك یه‌كی و یه‌كسانی هاووڵاتیان له‌به‌رده‌م یاسادا ده‌بێته نوكته‌یه‌كی بێمانا، له‌وه‌ش وێرانتر به شێوه‌یه‌كی ئۆتۆماتیكی ده‌سه‌ڵات پاساو و بیانووی ئه‌وه‌ی به ده‌سته‌وه ده‌بێ، كه كۆمه‌ڵگه دابه‌ش بكاته سه‌ر دووانه‌ی یار و نه‌یار.. دۆست و دوژمن.. نیشتمانپه‌روه‌ر و خائین…تد.\nله‌و جۆره كۆمه‌ڵگایانه‌دا كه یاسا تیایاندا به‌رمه‌بنای دونیابینی ئایدیۆلۆژیا و به‌رژه‌وه‌ندی ده‌سه‌ڵات داڕێژراون، یان به‌رگی پیرۆزییان كراوه‌ته به‌ر، یان بواری زۆرترین گه‌مه و خوێندنه‌وه و شرۆڤه و راڤه‌ی زمانه‌وانییان تێدایه، كه به شێوه‌یه‌كی ناڕاسته‌وخۆ و له رێگه‌ی كاراكته‌ر و دامه‌زراوه‌كانی ره‌وایی و ماف ده‌ده‌نه حوكمڕان دادوه‌ری له یه‌كلاییكردنه‌وه‌ی كێشه‌كاندا بكات. ئا له‌و جۆره كۆمه‌ڵگایانه‌دا خودی ده‌قه یاساییه‌كان و ده‌ستوور و دامه‌زراوه‌كانی دادوه‌ری ده‌بنه كوته‌كێكی به‌هێزی ده‌ستی فه‌رمانڕه‌وا بۆ سه‌ركوتكردن و بێده‌نگكردنی هه‌ر ده‌نگێكی ناڕه‌زایی، كه گومان ده‌خاته سه‌ر ره‌وایی ده‌سه‌ڵاته‌كه و دامه‌زراوه‌كانی. بۆیه ده‌بێ به لامانه‌وه ئاسایی بێت له‌و جوگرافیایه‌ی رۆژهه‌ڵاتدا، به كوردستانی خۆشمانه‌وه كه ده‌بیستین و ده‌بینین به‌رده‌وام ” بۆ ئه‌وه‌ی بێتاوانێك مه‌حكوم بكرێ، له نێوان دوو تاوانباری داده‌نێن، ئه‌وه‌ش فێڵێكی كۆنه”.\nPrevious بۆقێکی ژه‌هراوی! ….. ن/جه‌لال قادر\nNext به گۆدۆ بڵێن ئێمه نایه‌ین


ی مانگی هه‌شـت ٢١, ٢٠٠٦\nفرقه‌ی چواری له‌شـكری عێراقی به‌رپـرسـیارێـتی ئه‌ركی ئاسایشی له به‌شی زۆری ناوچه‌كانی پارێزگای سه‌ڵاحه‌دین و پارێزگاكانی دیكه‌ی باكوری به‌غدا گرتۆته ده‌ست. كه شـاره‌كانی تكریت و كه‌ركوك و سامه‌ڕا له‌خۆ ده‌گرێت. له مانگی حه‌وتی ڕابوردوودا هێزه‌كانی عێراقی به‌رپـرسـیارێـتی ئاسایشیان له پارێزگای موثه‌نای باشوریش گرته ده‌ست.\nله به‌یانـنامه‌یه‌كی هاوبه‌شـدا زاڵمای خه‌لیلزاد باڵیۆزی وڵاته یه‌كگرتووه‌كانی ئه‌مریكا له عێراق و ژه‌نه‌ڕاڵی له‌شـكری ئه‌مریكی جۆرج كه‌یسی گوتیان" ئه‌م دانه‌وه ده‌سـته‌ی ئه‌ركی پاراسـتنی ئاسایش له هێزی هاوپه‌یمانانه‌وه بۆ هێزی ئاسایشی عێراقی نیشـانه‌ی ئه‌وه‌یه كه هێزه‌كانی ئاسایشی عێراقی بوونه‌ته خاوه‌ن توانایه‌كی گه‌وره‌تر له شه‌ڕدا" هه‌ردووكیان گوتیان كه ئه‌مه نمونه‌یه‌كی ئه‌و پلانه‌یه كه دانراوه له نیوه‌ی ڕێـگادا بۆ ئه‌وه‌ی" هه‌موو هێزه‌كانی ئاسایشی عێراقی هه‌موو شه‌ڕه‌كانی دامه‌زراندنی ئاسایش به‌ڕێوه‌به‌رن."\nباڵیۆز خه‌لیلزاد و ژه‌نه‌ڕاڵ جۆرج كه‌یسی به‌رده‌وامی پـشـتیوانی هێزی هاوپه‌یمانان به ڕێبه‌رایه‌تی وڵاته یه‌كگرتووه‌كانی ئه‌مریكایان دووپات كرده‌وه له ده‌مێـكدا حكومه‌تی عێراقی " هه‌وڵی دابینـكردنی ئاشتی و سه‌ركه‌وتنی هه‌موو عێراقیـیه‌كان ده‌ده‌ن."\nسه‌ره‌ڕای زیادبوونی توندوتیژی تایه‌فه‌گه‌ری و هێرشـی یاخیبووان له عێراق جه‌لال تاڵه‌بانی سه‌رۆكی عێراق ده‌ڵێت " تا كۆتایی ئه‌مسـاڵ هێزی عێراقی ئاسایشی هه‌موو پارێـزگاكانی عێراق ده‌گرنه‌وه ده‌ست."\nسه‌رۆك بوش ده‌ڵێت " له‌گه‌ڵ به‌هێزبوونی هێزی عێراقی ئێمه هێزی خۆمان له عێراق كه‌م ده‌كه‌ینه‌وه" :\n" دوژمنانی عێراقێـكی ئازاد هه‌موو شـتێـك كه پـێـیان بكرێت ده‌یكه‌ن بۆ ڕاگرتنی ئه‌و پـرۆسه‌یه، ئه‌وه ده‌بێت هه‌ندێ زانیاریمان له‌سه‌ر دوژمنانی عێراقێـكی ئازاد بداتێ. كێ نایه‌وێت خواستی خه‌ڵـكی عێراق ڕابگه‌یه‌نرێت؟ كێ نایه‌وێت حكومه‌ت بتوانێت پـێداویستیـیه‌كانی عێراقـیـیه‌كان به‌جێ بهێنێت؟ ئه‌وانه‌ن كه ژیانی بێ تاوانان له ناو ده‌به‌ن یان ئه‌وانه‌ن كه بیرۆكه‌ی ئازادیـیان نیـیه و هیچ ڕه‌وایـیه‌كیان نیـیه و هیچ ڕێـزێـكیان نیـیه بۆ مافی مرۆڤ و سه‌ربه‌رزی مرۆڤ."\nسه‌رۆك بوش ده‌ڵێت هێزی هاوپه‌یمانان به ڕێـبه‌رایه‌تی ئه‌مریكا " به‌رده‌وام ده‌بن له ڕاهێـنانی عێراقـیـیه‌كان بۆ ئه‌وه‌ی بتوانن یارمه‌تی حكومه‌تی یه‌كگرتوو بده‌ن ئاشـتی مسـۆگه‌ر بكات."


كچێك له‌شه‌وی یه‌كه‌می بوكێنیدا توانای قسه‌كردنی له‌ده‌ستدا\nله كاتێكدا له‌سه‌رتاسه‌ری جیهان هه‌ڵمه‌تی به‌ره‌نگاربوونه‌وه‌ی توندوتیژی دژی ژنان به‌ڕێوه‌ده‌چێت، له ئه‌فغانستان كچێكی مێرمنداڵ كه ناچار كرابوو هاوسه‌رگیری له گه‌ڵ پیاوێكی به‌ته‌مه‌ن بكات، له یه‌كه‌م شه‌وی بوكێنیدا به هۆی ترسه‌وه توانای قسه‌كردنی له‌ده‌ستداوه.\nبه پێی هه‌واڵێكی بی بی سی ئه‌و كچه كه ته‌مه‌نی ته‌نها 12 ساڵه، ژن به ژنی پێكراوه و له پیاوێك ماره كراوه كه چه‌ندین ساڵ له خۆی گه‌وره‌تره و به هۆی ئه‌وه‌ی توانای قسه‌كردنی له‌ده‌ستداوه له نه‌خۆشخانه‌یه‌كی شاری هه‌راته.\nنه‌سیر ئه‌حمه‌د عه‌له‌وی یه‌كێك له پزیشكانی به‌شی ده‌رونی نه‌خۆشخانه‌ی هه‌رات رایگه‌یاندووه، ئه‌و كچه له‌شه‌وی یه‌كه‌می بوكێنیدا دوای ئه‌وه‌ی زاوای بینیوه، به‌هۆی ترسه‌وه تووشی شڵه‌ژانی ده‌رونی بووه و توانای قسه‌كردنی به‌ته‌واوه‌تی له‌ده‌ستداوه.\nبه‌گوێره‌ی ئاماری نه‌خۆشخانه‌كانی هه‌رات له شه‌ش مانگی یه‌كه‌می ئه‌مساڵدا ئاماری ئه‌و ژنانه‌ی به هۆی توندوتیژی خێزانیه‌وه گه‌یه‌نراونه‌ته ئه‌و نه‌خۆشخانه‌یه به به‌راورد له‌گه‌ڵ ماوه‌ی هاوشێوه‌ی ساڵی رابردوو بۆ چوار هێنده زیادی كردووه.


هەواڵی / 16/11/2020 740 جار بینراوە\nوەکو ئەسڵ دروستە ژن و مێرد پێکەوە قسەى خۆش بکەن و بیر لەبابەتی جوت بوونی یەکتر بکەنەوە ، بەڵام پێویستە چەند شتێکی گرنگ ڕوون بکەینەوە لەم بارەیەوە :\nیەکەم : پێویستە لەسەر موسوڵمان دوور نەکەوێتەوە لەخێزانەکەی زیاتر لەشەش مانگ ، هەروەک ئیمامی عومەر خوا لێی ڕازی بێت ئەو ماوەیەیی دیاری کردووە .\nرواه عنه عبد الرزاق في " مصنفه " ( 7 / 152 ) .\nخۆ گەر موسوڵمان زیاتر لەو ماوەیە دوور بوو ئەوا ترسی ئەوەی لێ دەکرێت توشی فیتنە و تاوان ببێت و شەیتان توشی وەسوەسەی بکات .\nدووەم : هەندێ جار ئەو قسە کردن و یادکردنەوەیە دەبێتە هۆی شتی نەشیاو ، وە هەندێ جار دوای ئەو بیر لێکردنەوەیە مرۆڤ پێویستی بەبەتاڵکردنەوەی ئارەزوی دەبێت ، وڕەنگە ڕایبکێشێت بۆ توش بوون بەحەڕام پەنا بەخوا ، وەئارەزو زاڵە بەسەر عەقڵەوە ، و وای لێدەکات توشی تەماشا کردنی وێنەی حەڕام و شتی حەڕامی بکات بەتایبەت کە ژن ومێرد لە یەک دووربن ، وە دەبێ ئەوەش بزانن کە حەرامە و دروست نیە دەست بەکاربێنن بۆ دامرکاندنەوەى شەهوەت ، بەڵام کە ژن ومێرد پێکەوە بوون دەتوانن بە دەستى یەک یەکتر ڕەحەت بکەن ، نەک هەر کەسەو بە دەستى خۆى خۆى ڕەحەت بکات .\nسێیەم : پێویستە لەسەر موسوڵمان ئەو توانا ئارەزووەی بە (ڕۆژو و پاراستنی چاو ودوور کەوتنەوە لەفیتنە)بشکێنێت و پێویستە لەسەری تەقوای خوا بکات ، و شوێن ڕێچکەکانی شەیتان نەکەوێت کە بە هۆى ئەو قسە کردن و ئارەزوو جوڵاندنە بیبات بۆ حەرام وتاوان .\nخواى گەورەش فەرموویەتی : [وَلَا تَتَّبِعُوا خُطُوَاتِ الشَّيْطَانِ إِنَّهُ لَكُمْ عَدُوٌّ مُبِينٌ (168) إِنَّمَا يَأْمُرُكُمْ بِالسُّوءِ وَالْفَحْشَاءِ ...] وە شوێن هەنگاوەكانی شەیتان مەكەون ،بەڕاستی شەیتان دوژمنێكی زۆر ئاشكرای ئێوەیە ، و تەنها فەرمانتان پێ ئەكات بەهەموو خراپەكاری و كاری ناشرین و زیناكردن و بەدڕەوشتی .\nچوارەم : بینراوە و بیستراوە کە کەسانێک ئەم کارەیان ئەنجام داوە ، و وێنە و ڤیدیۆى خۆى بە ڕووتى ناردووە بۆ خێزانى کاتێک کە لێی دوور بووە بەڵام بە هەڵە ناردوویەتى بۆ کەسێکى تر و بڵاو بوتەوە ، و توشى ئابڕوچوون هاتووە .\nبۆیە ژن ومێرد کاتێک کە لەیەک دوورن پەنا نەبەنە بەر تصویر کردنی لاشەى یەکتر و ئەو شتانەى کە سەردەکێشێ بۆ حەرام وتاوان ئەمەش بۆ پاراستنى دین و شەرەف وناموسیان .\nخواى گەورە هەموو لایەکمان بپارێزێ لە هەموو خراپە و تاوانێک .\nتێبینى : سەفەركردن بۆ وڵاتی كوفر دروست نیە مەگەر بە سێ مەرج نەبێ:\nمەرجی یەكەم : پێویستە ئەو كەسە ئەوەندە زانیاری شەرعی هەبێت كە گومانەكان لە خۆی دوربخاتەوە.\nمەرجی دووەم : پێویستە ئەوەندە خاوەن دین و خواناس بێت كە بەرگری لێ بكات لە هەواو ئارەزووەكان.\nمەرجی سێ یەم : ئەبێ پێویستی بەو سەفەرە هەبێت.


لە وڵامی دوکتور ئاسۆ حەسەنزادە دا\nدووشەممە, 09. 5. 2016\tتاهیر قه‌ره‌خان\nنووسراوەکەی دکتۆر ئاسۆ زۆر خاڵی شاردراوەی سەرنج‌ڕاکێشی تێدا بوو کە ئەگەر خوێنەرێک بە شێوەیەکی شیکارانە بابەتەکە بخوێنتەوە ڕەنگە ئەو خاڵە لان‌گرتووانە یەک بە یەک بە تەماڵ هەڵنێ‌و بیانکاتە نێچیری وردخوێندنەوەکانی. بەر لە هەر شتێک کاک ئاسۆ باسی ئەوە دەکا بەو دژکردەوەیەی لە هاوڕێیانی خۆی دیویەتی کەوتۆتە بیری ئەو کەللەیەی "زێدان" لە فیناڵەکەی ٢٠٠٦دا لە "ماتەرازی" داوە‌و دوایە بەهۆی دژکردەوەی بیروڕای گشتی ناعیلاج بووە داوای لێبووردن بکا. دیارە هاوشێوەی ئەو کەللەیەی وا زێدان لە ماتەرازی دا، کاک ئاسۆش لە کاک خالیدی داوە‌و هەر بەم تەرزە هاوشێوەی ناعیلاج بوونی زێدان بۆ داوای لێبووردن، ئاسۆش بە ناعیلاجی تووشی ئەو داوایە بووە‌و نووسراوەکەی ئاسۆ بە گشتی لە ئەنجامی ئەو ناعیلاجییە دا نووسراوە.\nبەڵام با باسی ئەوە بکەم ئەمن بە خوێندنەوەی نووسینەکەی ئاسۆ کەوتمە بیری چی؟ پارەکانە دەوری ساڵێک یان شتێک کەمتر بەر لە هەڵبژاردنەکانی پارلەمانی ئێران، ڕەحمانی فەزلی وەزیری ناوخۆی کابینەی رۆحانی دەربارەی ئەو "پارە پیسانەی" خەریکه بۆ کاروباری هەڵبژاردن کەڵکیان لێ وەربگیرێ، هۆشداری دا. ئاماژەی ڕەحمانی فەزڵی بۆ سپای پاسداران‌و دەرەتانە ماڵییەکانی ئەو دەزگایە بۆ خۆهەڵقوتاندن لە هەڵبژاردندا بوو. لەڕاستیدا وەزیری ناوخۆ لە بەرەبەری فیناڵی هەڵبژاردن دا، زێدان‌ئاسا، کەللەیەکی لە سپای پاسداران دابوو. دیار بوو دەسەڵاتی سپا هەتا ئەو ڕادەیە بوو کە بتوانێ ڕەحمانی فەزلی بکێشێتە مەجلیسی ئێران‌و لەبارەی ئەم قسەیەدا لێ پرسینەوەی لێ بکا. کاتێک وەزیری بەستەزمان چووە پشت میکرۆفۆنی مەجلیس وەک ئەوەی خۆی خۆی دادگایی بکا گوتی کێ باسی پارەی پیسی کردووە با بێ ئیسپاتی بکا شتی وا هەیە‌و ئەمنیش ببڕای ببڕ باسی شتی وام نەکردووە‌و خوێندنەوەی خراپ لە قسەکانم کراوە. وەزیری ناوخۆش وەکوو زێدان‌و ئاسۆ داوای لێبووردنی کرد هەتا بتوانێ خۆی لەو فەرتەنەی وا کەللەیەکی بەجێ بەڵام پڕ لە ژانەسەر سازی کردووە ڕزگار بکا.\nدیارە ئاسۆ بە ئاشکرا‌و بەڕەسمی داوای لێبووردن لە قسەکەی خۆی دەکا، بەڵام لە درێژەی قسەکانی‌دا زۆر باسی نەدرکاویش دەدرکێنێ کە لێ ورد بوونەوەیان دەتوانێ جێگای سەرنج بێ.\nئاسۆ سووچی ئەو هەرایەی قسەکانی خالید عەزیزی سازی کرد، دەخاتە سەر فیتنەگێڕی حدکا‌و دەنووسێ: "که‌م وا هه‌بووه که برایانی حدکا قسه‌یه‌کی کاک خالیدیان پێ خۆش بێ‌و بۆ فیتنه ساز کردن له‌نێو ریزه‌کانی ئێمه سوودی لێ وه‌رگرن[وه‌رنه‌گرن]؟"\nڕاستییەکەی ئەوەیە حدکا لەم ناوە دا فیتنەگێڕی نەکرد بەڵکوو هەڵوێستێکی ئوسوولی لە بەرانبەر چەند قسەیەکی هەڵنەسەنگاو‌و کرچ‌و کاڵ‌و نادیپلۆماتیکی کەسێک گرت کە چاوەڕوان دەکرا هەڵسەنگاوتر‌و دیپلۆماتیک تر قسەی کردبا. ئەزقەزا خودی قسەکەی پێشووی ئاسۆش دژکردەوەیەکی ئیعترازی‌و هۆشدارئامێز لەچەشنی هەڵوێستی حدکا لەبەرانبەر قسە سەیرەکانی خالید عەزیزی‌دا بوو. ئێستا کە ئاسۆ بەرگەی پاڵەپەستۆ‌و هرووژمی هاوڕێیانی لایەنی خۆی نەگرتووە لەچەشنی ڕەحمانی فەزلی بەرپەرچی قسە حەقەکەی خۆی داوەتەوە‌و دەڵێ هەر کەس شتی وا بڵێ فیتنەگێڕ‌و نانەجیبە.\nئاسۆ گەرچی داوای لیبووردن دەکا‌و تاوانی فیتنەگێڕی دەخاتە پاڵ حدکاوە، بەڵام لە دێڕ بە دێڕی نووسراوەکەی را وە دیار دەکەوێ کە نەک هەر ئەو بەڵکوو بەشێکی زۆر لە کادرەکانی ئەو حیزبەی ئەو تێیدا ئەندامە بە توندی دژی قسەکانی خالید عەزیزین. لەم بارەیەدا حدکا نەک هەر ـ وەک ئاسۆ پێی وایە ـ "بەدنیەت" نیە، بەڵکوو نییەتی ئەو کادرە موعتەریزانەی لایەنی ئینشعابیش لەگەڵ هەڵوێستی ئوسوولی حیزب هاوئاهەنگە. ئاسۆ لە چەندین شوێنی نووسراوەکەی‌دا ئیعترازی ناوخۆی لایەنی ئینشعابی لە قسەکانی خالید عەزیزی ئاشکرا دەکا. وەک نموونە:\nـ "زۆر جار نه‌ک هه‌ر ئه‌ندامی حیزب به‌ڵکوو ئه‌ندامی رێبه‌ری‌و ته‌نانه‌ت ده‌فته‌ری سیاسییش ناڕازی بوونی خۆیان له هێندێك سیاسه‌ت‌و لێدوانی خۆمان ده‌ربڕیوه‌و گوتوویانه ناتوانین دیفاعی لێ بکه‌ین."\nـ "که‌مێکیش خه‌تای خۆمانی تێدایه که زۆر جار له‌و بواره‌دا (وه‌ک له زۆر بواری دیکه‌دا) به‌بێ ئه‌وه‌ی پێویست بێ قسه‌ی وامان کردووه که به ئاسانی بۆ زه‌ربه‌لێدان له ئیعتباری حیزب که‌ڵکی لێ وه‌رگیراوه"\nـ "هه‌ر پاش قسه‌که‌ی کاک خالید له پاریس هه‌ر له‌و ژووره‌دا بوو که هاوڕێیه‌کی خۆشه‌ویستم که که‌س تۆمه‌تی دژایه‌تیی کاک خالیدی لێ نادا نووسی با جارێک بۆ هه‌میشه ته‌سلیم ته‌ڵه‌بی له حیزبدا خاشه‌بڕ بکه‌ین"\nـ "دروست وایه قبووڵی بکه‌ین که هێندێک له ئاقار‌و ده‌ربڕینه‌کانمان له زه‌ینی خه‌ڵکدا پرسیار‌و گومانیان دروست کردووه‌و به زیانمان ته‌واو بوون"\nـ "قه‌ت نابێ ماهیه‌تی ئه‌ساڵه‌تگه‌رایانه‌ی خۆی له‌سه‌ر ئه‌و به‌سته‌ره تاریخییه‌ی تێیدا سه‌بت بووه له‌ده‌ست بدا. ئێمه‌ش وه‌ک حیزبی دێموکڕاتی کوردستان نابێ بۆ خاتری هێندێك شتی فه‌ڕزی زیاتر له‌وه‌ی پێویسته له ئیعتباری حیزب وه‌ک حیزبێکی شۆڕشگێڕ هه‌زینه بکه‌ین."\nبا وای دابنێین قسەی کاک ئاسۆ ڕاستە‌و حدکا "فیتنەگێڕ"و "بەدنییەت"ە بەڵام با ئەوانەش لە ئاسۆ بپرسین ئەوە کامە سیاسەت‌و لێدوان بووە کە ئەندامی خۆیان لێی ناڕازی بووە؟ مەبەست لەو قسە ناپێویستەی بۆ زەربە لێدان لە ئیعتباری حیزب کەڵکی لێ وەرگیراوە کامە قسەیە؟ مەبەست لەو دەربڕینەی پرسیار‌و گومانی لە زەینی خەڵک‌دا دروست کردووە، کامە دەربڕینە‌و لەکۆتاییدا کامە قسە بووە کە ئەندامەکانی لایەنی ئینشعابی بە تەسلیم تەڵەبییان تەعبیر کردووە‌و داوای خاشەبڕ کردنیان کردووە؟\nئاسۆ لە نووسراوەکەی‌دا باسی ئۆستراسیزم دەکا‌و دەڵێ:\n"له دێموکڕاسیی ئاتێندا له هه‌ر که‌س به‌گومان بان که تموحی سیاسیی هه‌یه، ده‌یانبرد له مه‌یدانی گشتیدا به ده‌نگی هه‌موو خه‌ڵک بڕیاریان له‌سه‌ر ده‌دا که هه‌موو حه‌ق‌و حقووقێکی لێ بستێننه‌وه‌و له کاروباری دوور بخه‌نه‌وه. به‌وه‌یان ده‌گوت ئۆستراسیزم. به مانا گشتییه‌كه‌شی ئۆستراسیزم یانی ده‌رکردنی که‌سێک له گرووپێک. سه‌رباری هه‌موو خیسڵه‌ته دێموکراتیکه‌کانمان‌و وێڕای ته‌ئیدی زه‌رووره‌تی ئینسجام‌و دیسیپلینی حیزبی، به‌داخه‌وه ده‌بێ بڵێم ئێمه وه‌ک هه‌میشه ئیستعدادی ئۆستراسیزم به مانا گشتییه‌که‌یمان تێدایه"\nخۆزگە ئاسۆ وێڕای ئەوەی دەڵێ ئێمە هەمیشە ئیستعدادی ئۆستراسیزممان تێدا بووە، ئەوەندەش پرسیاری لە خۆی کردبا کە ئایا ئەوان هەمیشە ئیستعدادی ئینشعابیشیان تێدا نەبووە؟ ئایا هەبوونی کەسانێک بە پێشینەی تاق ئینشعاب‌و جووت ئینشعاب‌و سێ ئینشعاب لەناو جەریانی ئینشعابی‌دا نیشانەی ئەوە نیە مەترسی لادان‌و ئینشعاب‌و سەردانەنواندن بۆ پرەنسیپی دەستاودەست کردنی دەسەڵات، بۆ حیزبی دێموکرات ئەگەر لە مەترسییەکانی ئۆستراسیزم زیاتر نەبێ، کەمتریش نەبووە؟ چۆنە ئێمە مەترسییەکانی ئۆستراسیزم دەبینین بەڵام خەسارەکانی ئینشعابیزم نابینین؟\nبەڵام لە ڕوانگەی نووسەری ئەم دێرانەوە بابەتێک لە ناو نووسراوەکەی ئاسۆدا خۆی حەشار داوە کە لە هەموو ئەو بابەتەنای بەرباس گرینگ‌ترە. ئاسۆ دەنووسێ:\n"ئه‌و روونکردنه‌وه‌یه‌ی حیزبی ئێمه‌ش که له‌م دواییانه‌دا له وڵامی هێرشی حدکا بۆ سه‌ر کاک خالیددا بڵاو بۆوه، له‌گه‌ڵ ئه‌وه‌دا که ئه‌من نه‌منووسیبوو، به‌ڵام ده‌ستی منیشی تێدا بوو."\nئەم قسەیە، ئەوەندەی جێگەی داخە، ئەوەندەش جێگای سەرسوڕمانە. بۆ؟ هەوڵ دەدەم بابەتەکە نەختێک ڕوون بکەمەوە. دوا بە دوای قسە نەشیاوەکانی خالید عەزیزی‌و هەڵوێستی تەسلیم خوازانەی دەربارەی حوزووری پێشمەرگە لە ناوخۆی کوردستان‌دا، زۆر ئەندامی قەدیمی‌و تازەی لایەنی ئینشعابی، ڕەخنەی توندیان لەو هەڵوێستەی عەزیزی گرت. یەکێک لەوان هەر ئەو کاک ئاسۆیە بوو کە بەپێچەوانەی بۆچوونی خۆی کە دەفەرمووێ قسەکەی لێکدانەوە‌و ڕاڤەی زۆر بەربڵاو هەڵدەگرێ، دەق‌و دۆغر‌و کورت‌و کرمانجی ڕووی لە خالید عەزیزی کرد‌و پێی گوت: "ڕێبەرێکی بێ ئیرادە، ورەی میللەتێک تێک دەشکێنێ." دیارە هەتا ئێرە هەڵوێستی ئاسۆ لە هەڵوێستی عەزیزی شیاوتر بوو. حیزبی دێموکراتیش ڕەخنەی لەو بووچوونەی عەزیزی گرت‌و بە نەشیاوی دانا (کە کاک ئاسۆ ناوی هێرش لەسەر ئەم هەڵوێستەی حیزب دادەنێ). هەڵوێستی ئاسۆ لەم بارەیەدا لەگەڵ هەڵوێستی ڕەسمی حیزب نەک هاوئاهەنگ، بەڵكوو هاوشێوە بوو. بەڵام هەرلەگەڵکوو حیزبی دێموکراتی کوردستانی ئێران ڕەخنەی خۆی لە عەزیزی بڵاو کردەوە، هەر ئەو کەسەی کە بۆخۆی سێ چوار ڕۆژ پێشتر هەر لەسەر ئەم بابەتە ڕەخنەی لە خالید عەزیزی گرتبوو، ئەوجار لەو ڕوونکردنەوەی لایەنی ئینشعابی بڵاوی کردەوە، تەواو بە پێچەوانەی بۆچوونی سێ چوار ڕۆژ پێشتری خۆی، هەڵوێستی دروستی حیزب بەرپەرچ‌دەداتەوە‌و وەک بۆخۆی نووسیویە دەستی لە نووسینی ڕوونکردنەوەکەدا هەبووە! بۆ؟ چونکە لێرەدا ئیتر باسی هەڵوێستی دروست‌و نادروست لەگۆڕێ‌دا نییە بەڵکوو باسی بەرژەوەندیی تاقم‌خوازانە‌و سێکتاریستی لەگۆڕێ‌دایە. ئەو شێوە هەڵوێست گرتنە، ئاستی ستانداردی کاری سیاسی‌و دۆخی ئەخلاقی سیاسی لە لای ئێمە زۆر باش ڕوون دەکاتەوە. ئێستا کە بیر لە ئینشعابی ئەو برادەرانە لەحیزب دەکەینەوە چاک بۆمان ڕوون دەبێتەوە کە هیچ سەیر نیە کە ئەم نۆرم‌و ستانداردە بۆ کاری سیاسی‌و ئەم ئەخلاقە بۆ هەڵسووڕانی تەشکیلاتی، قێزەون‌ترین‌و ڕیسواترین کاری وەک ئینشعابیشی پاساو دا‌و لەبەرچاوی بکەرەکانی بە کارێکی ئاسایی‌و یاسایی نواند. ئەوە نموونەیەکە کە زۆر بە ڕوونی مێکانیسمی کاری سیاسی‌و چۆنیەتی هەڵوێست گرتنی ئەو هاوڕێیانە لە پێش ئینشعابەوە هەتا ئێستا ڕوون دەکاتەوە.\nمافی وڵامدانه‌وه : چه‌ند قسه‌یه‌ک له‌نێوان خۆماندا\nسڵاوی گه‌رم‌و رێز‌و خۆشه‌ویستیی زۆرم بۆ هه‌موو هاوڕێیان.\nزۆر داوای لێبوردن ده‌كه‌م که به‌هۆی گرفتاری‌و ناسازی، نووسینه‌که‌م وه‌دره‌نگ که‌وت. ده‌زانم که له سایه‌ی حیکمه‌ت‌و خه‌مخۆریی کاک سه‌عید بێگزاده‌و زه‌حمه‌ت‌و ماندووبوونی به‌ڕێوه‌به‌رانی به‌ڕێزی ئه‌م ژووره‌وه، ژووره‌که خه‌ریکه ورده ورده سه‌ر‌و سامان په‌یدا ده‌کا‌و بابه‌ته‌کان ته‌رتیب‌و چوارچێوه وه‌رده‌گرن. ئه‌وه‌ش ده‌زانم که بابه‌ته‌كه‌ی من که‌مێک له ره‌ده خاریجه. به‌ڵام له‌لایه‌ک کاک کامڕان سۆهرابی له‌سه‌ری کردبووین که ده‌بێ بابه‌ت بنووسین‌و له‌لایه‌کیش به ئیحترامی ئه‌و هاوڕێیانه‌ی له‌و ژووره‌دا سه‌باره‌ت به رسته‌یه‌کی سه‌ر فه‌یسبووکی شه‌خسییم ره‌خنه‌یان له من گرتبوو، چارم ناچار بوو، هه‌ر ده‌بوو شتێک بڵێم‌و نه‌ده‌کرا له‌وه‌ش زیاتر وه دره‌نگی بخه‌م.\nله‌سه‌ر ئیزنی به‌ڕێوه‌به‌رانی ئه‌م ژووره، ئه‌وه‌ی خواره‌وه نه وتاره‌و نه روونکردنه‌وه، به‌ڵکوو هه‌روه‌ک چۆن سکرتێری حیزب یا هه‌ر کام له ئێوه ده‌توانن مه‌سایل‌و روانگه‌کانی خۆیان له‌گه‌ڵ ئه‌ندامانی حیزب باس بکه‌ن، ئه‌منیش له‌و ده‌رفه‌ته بۆ ده‌ربڕینی بیروباوه‌ڕی خۆم سه‌باره‌ت به هێندێک له‌و باس‌و خواسانه‌ی له‌نێو خۆمان‌و له ده‌ره‌وه‌ی خۆمان مشتومڕیان لێ که‌وتۆته‌وه، که‌ڵک وه‌رده‌گرم. به‌و تێبینیه‌وه که ئه‌من نه‌ک هه‌ر له‌گه‌ڵ به‌ده‌نه‌ی حیزب، ته‌نانه‌ت له‌سه‌ر مێزی پلینۆمه‌کانی کۆمیته‌ی ناوه‌ندیش، هه‌میشه هه‌وڵ ده‌ده‌م بژاری باس‌و مه‌به‌سته‌کانم بکه‌م‌و قسه‌کانم به فیلته‌ری به‌رژه‌وه‌ندیی حیزبدا (له روانگه‌ی خۆمه‌وه) تێپه‌ڕێنم.\nراسته دوو حه‌وتوو به‌سه‌ر ئه‌و باسه‌ی چاوه‌ڕوانیی روونکردنه‌وه له‌لایه‌ن منه‌وه‌ی له‌سه‌ر دروست بوو، تێپه‌ڕیوه‌و له‌و کاته‌وه به قه‌ولی فه‌ڕانسه‌وی ئاوێکی زۆر به‌ژێر پرده‌کاندا رۆیشتووه. به‌ڵام شتێک که ناچارم ده‌کا ئه‌و دێرانه بنووسم ئه‌وه‌یه که به‌داخه‌وه له سۆنگه‌ی ره‌خنه‌گرتن له قسه‌که‌ی من له‌و ماوه‌یه‌دا کۆمه‌ڵێک قه‌زاوه‌ت کراون که به‌ڕاستی ئازارم ده‌ده‌ن‌و به‌شبه‌حاڵی خۆم رازی نیم ئاینده‌ی خۆم له‌و حیزبه‌دا له‌سه‌ر بنه‌مای ئه‌و جۆره قه‌زاوه‌ت‌و به‌رچه‌سپانه بنیات بنێم.\nکه دیتم کاک کامڕان ناوی منی خستۆته نێو وه‌جبه‌ی یه‌كه‌می ته‌کلیفکراوانی قه‌ڵه‌مگێڕان، پاش راوێژێک له‌گه‌ڵ خۆی، وا ساغ بوومه‌وه که مادام ئه‌م رۆژانه ئه‌وه‌نده جه‌خت له‌سه‌ر پێویستیی پاراستنی ئینسجام‌و یه‌کڕیزیمان ده‌کرێ، ئه‌منیش هه‌ر له‌و گۆشه‌نیگایه‌وه بۆ مه‌سه‌له‌که بچم‌و هه‌وڵ بده‌م بڵێم که ئه‌گه‌ر چ بکه‌ین یان ئه‌گه‌ر چ نه‌که‌ین، یه‌كگرتوویی‌و به‌هێزیی حیزبه‌كه‌مان زیاتر‌و باشتر ده‌سته‌به‌ر ده‌بێ.\nدژکرده‌وه‌ی به‌شێک له هاوڕێیان به قسه‌که‌ی من، لائیرادی ئه‌منی خسته‌وه بیری که‌لله‌که‌ی "زیدان" له فیناڵی جامی جیهانیی ٢٠٠٦ ی بێرلین که له "ماته‌رازی"ی دا‌و به هۆیه‌وه هه‌م زیدان له‌و ئاخرین بازییه حیرفه‌ییه‌ی ژیانی ده‌رکرا‌و هه‌م تیمی فه‌ڕانسه‌ش له ئاکامی له‌مه‌یداندانه‌مانی کاپتێنه‌که‌ی چاکتر دۆڕا. دواتر زیدان وێڕای داوای لێبوردن له منداڵان‌و روونکردنه‌وه‌ی هۆکاری ژێسته‌که‌ی، گوتی ئه‌منیش مرۆڤم.\nئه‌من زیدان نیم‌و هیوادارم ئێمه وه‌ك حدک ئێستا له حاڵی یاری کردنی دوایین گه‌مه‌کانی روو به دۆڕانیشماندا نه‌بین. به‌و سه‌رمایه گه‌وره ئینسانییه‌وه که هه‌مانه‌و به‌و وره‌و ئیمانه پته‌و‌و پۆڵایینه‌وه که له‌لای پێشمه‌رگه‌کان به‌دی ده‌کرێ، ده‌لیلێک نابینم بۆ ئه‌وه‌ی وای لێ بێ.\nقسه‌ی من لێره‌دا دوو شته: یه‌که‌م ئه‌وه که چاوه‌ڕوانیی ئه‌وه‌م نه‌ده‌کرد رسته‌یه‌کی زۆر گشتیی من ته‌نیا له‌سه‌ر بنه‌مای کۆمه‌ڵێک زێهنیات‌و فه‌ڕزیات، هێرش‌و کاردانه‌وه‌و قه‌زاوه‌تی له‌و چه‌شنه‌ی له‌لایه‌ن به‌شێک له هاوڕێیانی خۆمان لێ بکه‌وێته‌وه. دووه‌م، به فه‌ڕزی ئه‌وه که هه‌ق به‌و که‌سانه بێ که به‌بێ هیچ دوودڵییه‌ک سه‌ره‌نجام ئه‌منیشیان وه‌به‌ر تیروتوانجی خۆیان دا، ئایا ئوسوڵه‌ن ئێمه کولتوری به‌رخوردمان به‌و جۆره باسانه ده‌بێ چۆن بێ‌و له‌جیاتی ئه‌وه‌ی ده‌موده‌ست هه‌ڵبکوتینه سه‌ر ده‌ره‌نجامه‌كان، باشتر نیه که‌مێکیش سه‌باره‌ت به هۆکاره‌کان له خۆمان پرسیار بکه‌ین؟ له ئێستاوه ببوورن که ماندووتان ده‌كه‌م، به‌ڵام ناچارم هه‌ردووکی ئه‌م مه‌به‌ستانه‌م لێره‌دا به درێژی شی بکه‌مه‌وه.\nرسته‌که‌ی من که به‌پێچه‌وانه‌ی کۆمێنتی هاوڕێیه‌كمان قسه‌ی ئاندرێ مالرۆ نه‌بوو‌و قسه‌ی خۆم بوو (خۆ ئه‌گه‌ر بزانم پێش من مالرۆش هه‌مان قسه‌ی کردووه، هه‌ر ئه‌من شانازی ده‌كه‌م)، له‌ڕووی فه‌لسه‌فییه‌وه هه‌موو که‌س پێی جوان بوو. زۆربه‌ی هه‌ره زۆری ئه‌و که‌سانه‌ش که لایکیان کردبوو له ئه‌ندامان‌و لایه‌نگرانی خۆمان بوون. به‌ڵام سه‌باره‌ت به‌وه که داخوا ئه‌و قسه‌یه ڕووی له کێیه، هه‌موو جۆره ته‌فسیر‌و ته‌عبیرێکی لێ کرابوو. هێندێک که‌س به رێبه‌رانی بزوتنه‌وه‌ی کورد به گشتییان وه‌رگرتبوو؛ هاوکارێکم له حکومه‌تی هه‌رێم گوتی ده‌زانم له‌گه‌ڵ هێرۆخان‌و مه‌لا به‌ختیارته!! (رۆژی پێشتر باسی دژایه‌تیی هێندێك لایه‌ن له‌گه‌ڵ ریفراندۆمی سه‌ربه‌خۆیی باشووری کوردستانمان کردبوو)؛ ئی وا هه‌بوو پێی وابوو له‌گه‌ڵ کاک مسته‌فای هیجریمه؛ ئه‌ندامانی خۆشمان زۆرتر له‌و باوه‌ڕه‌دا بوون که مه‌به‌ستم سکرتێره‌که‌ی خۆمانه! هۆیه‌که‌شی ئه‌وه بوو که ته‌نیا چه‌ند رۆژ پێشتر کاک خالید له پاریس قسه‌یه‌کی کردبوو که نه‌ده‌بوو بیکا. هاوکات، هێندێک هاوڕێی خۆمان رسته‌که‌یان وه‌ك خۆی نه‌نووسیبۆوه‌و هێنده‌ی دیکه روویان پێ له کاک خالیدی کردبوو. ئه‌وه جیا له‌وه که هاوڕێیه‌کمان (که ئێستا به‌داخه‌وه له‌گه‌ڵمان نه‌ماوه) به‌بێ ئیزنی خۆم‌و به‌پێچه‌وانه‌ی ئاره‌زووی من، رسته‌که‌ی منی به جۆرێک درێژه دابوو که ئیدی ئه‌و جار رووک‌و راست له‌گه‌ڵ کاک خالیدی بوو. له حاڵێکدا که رسته‌که‌ی من ڕووی له که‌سی تایبه‌تی نه‌بوو‌و هیچ ئیشاره‌یه‌کی ته‌نانه‌ت ناڕاسته‌وخۆشی به قسه‌ی هیچ که‌س تێدا نه‌بوو.\nئه‌من ئه‌وه قبووڵ ده‌که‌م که ده‌بوو دیققه‌ت له کاتی نووسینی ئه‌و رسته‌یه له فه‌زای گشتی‌دا بکه‌م. به‌ڵام باوه‌ر بکه‌ن به هیچ جۆر پێشبینیی ئه‌وه‌م نه‌ده‌کرد که قسه‌یه‌کی من که رۆژانه به سه‌دانی ئاوا له فه‌زای مه‌جازی‌دا دێن‌و ده‌چن ئه‌وه‌نده بکه‌وێته به‌ر زه‌ڕڕه‌بینی یار‌و نه‌یار. له فه‌زای مه‌جازی‌دا به‌تایبه‌ت له تویته‌ر هیچ رۆژێک نیه سیاسییه‌كانی ئه‌م دنیایه (که زۆر جار سه‌ر به هه‌مان حیزب‌و هه‌مان خانه‌واده‌ی سیاسییشن) به‌شێوه‌ی راسته‌وخۆ‌و ناڕاسته‌وخۆ به دێرێک یان چه‌ند دێر ته‌عبیر له هه‌ست‌و باوه‌ڕ‌و مه‌رامی خۆیان نه‌که‌ن. دوور ناڕۆم‌و باسی مشت‌و مڕی نێوان برایانی "میلیباند" له بریتانیا ناکه‌م، هه‌ر له‌لای خۆمان چاو له فه‌یسبووکه‌که‌ی کاک عه‌بدوڵڵا حیجاب بکه‌ن که چه‌ندی شت تێدایه که ته‌عبیر له بۆچوون‌و روانینی خۆی ده‌کا‌و ئه‌گه‌ر له‌سه‌ر بنه‌مای فه‌ڕزیات‌و زێهنیات قه‌زاوه‌تی له‌سه‌ر بکرێ، ده‌بێ هه‌موو رۆژێ جارێک له حدکا ده‌ربکرێ.\nبه‌دڵنیاییه‌وه ئه‌گه‌ر زانیبام ئه‌و قسه‌یه‌ی من ئه‌و هه‌ڵڵایه‌ی له‌سه‌ر دروست ده‌بێ‌و هاوڕێیانی خۆمانی پێ تووشی دڕدۆنگی‌و دڵگرانی ده‌بن، قه‌ت شتی وام له‌وێدا نه‌ده‌نووسی‌و له‌و باره‌وه داوای لێبوردن له هه‌مووتان ده‌که‌م. هه‌ر له‌و کاته‌دا به‌ڵام ئایا ئه‌و قسه‌یه‌ی من شایانی ئه‌و هێرش‌و قه‌زاوه‌تانه‌ی به‌شێک له هاوڕێیانی خۆمان بوو؟ ئه‌من ئه‌و چاوه‌ڕوانییه‌ی هاوڕێیان که له ده‌ره‌وه‌ی حیزب نابێ ره‌خنه له حیزب بگرین له‌سه‌ر سه‌رم داده‌نێم. بۆخۆشم ته‌واو باوه‌ڕم پێیه. به‌ڵام هه‌تا ئه‌و له‌حزه‌یه که ئه‌و دێرانه ده‌نووسم، له‌و پره‌نسیپه لام نه‌داوه. ئه‌وه که که‌سانێک ده‌ڵێن ئێمه پێمان وایه مه‌به‌ستی کاک خالید بووه، به‌ڵگه‌یه‌کی مه‌حکه‌مه‌په‌سند نیه. حوکم‌دان له‌سه‌ر که‌سێک ته‌نیا له‌سه‌ر بنه‌مای ئه‌وه که بۆخۆمان پێمان وایه چی له ناخی ئه‌و که‌سه‌دا هه‌یه، هیچی که‌متر نیه له پشکنینی ویژدان‌و بیروباوه‌ڕی ئه‌و که‌سه. وه‌ک ئه‌وه ده‌چێ که ده‌ڵێن کابرایه‌ک چووبوو له قاوه‌خانه‌یه‌ک خه‌ونێکی گێڕابۆوه؛ له خه‌ونیدا ویستبووی له‌گه‌ڵ ره‌فیقێکی قه‌تڵێک بکا، دوایه نه‌ک هه‌ر ئه‌ویان له‌سه‌ر ئه‌وه که له خه‌ونیدا نیازێکی وای هه‌بووه گرتبوو، به‌ڵكوو ئه‌و ره‌فیقه‌شی که خه‌ونی پێوه دیبوو، ئه‌ویشیان گرتبوو!\nده‌کرێ بڵێن ئاخر ئه‌وه نیه حدکا قسه‌که‌ی تۆیان پێ خۆش بووه‌و به‌دژی حیزب‌و به‌دژی کاک خالید به‌کاریان بردووه؟ ئه‌وه راسته، به‌ڵام ئه‌من له‌وه به‌رپرسیار نیم. قه‌تیش به دروستی نازانم هه‌موو شتێکمان هه‌ر به‌پێی حدکا ته‌نزیم بکه‌ین. مه‌گه‌ر د. قاسملوو نه‌یده‌گوت ئه‌گه‌ر قسه‌یه‌کتان هه‌یه، کارتان به‌وه نه‌بێ که دژمن چۆنی لێک ده‌داته‌وه؟ [دیاره ئه‌من حدکا به دژمن نازانم، ئه‌وانه برا‌و ره‌فیقی ئێمه‌ن]. پاشان که‌م وا هه‌بووه که برایانی حدکا قسه‌یه‌کی کاک خالیدیان پێ خۆش بێ‌و بۆ فیتنه ساز کردن له‌نێو ریزه‌کانی ئێمه سوودی لێ وه‌رگرن؟ قه‌ت نه‌بووه له په‌راوێزی لێدوانه‌کانی کاک خالیددا بێ‌رێزی به که‌سانی ئێمه بکرێ‌و که‌سیش مته‌قی لێوه نه‌هاتوه؟\nله‌لایه‌کی دیکه‌وه، ئه‌وه که ئێمه نابێ قسه‌و باسی نێوخۆیی له ده‌ره‌وه‌ی حیزب باس بکه‌ین پره‌نسیپێکه که ده‌بێ هه‌موومان‌و له‌پێش هه‌موواندا به‌ڕێز سکرتێری حیزب ره‌عایه‌تی بکا. خودی ئه‌و قسه‌یه که له پاریس کرا‌و زۆر قسه‌ی دیکه که له ساڵانی رابردوودا بوونه هۆی ئه‌وه که حیزب له‌خۆڕا له بیروڕای گشتیدا بکه‌وێته به‌ر تانه‌و ته‌شه‌ر‌و زیان له ئیعتباری بدرێ‌و سه‌رباری لێپرسینه‌وه‌یان به‌رده‌وام دووپات بوونه‌وه، مه‌گه‌ر له ده‌ره‌وه‌ی حیزب نه‌کراون؟ بۆ نموونه ئه‌وه که بڵێین له‌نێو ریزه‌کانی ئێمه‌دا که‌سانێک موخالفی یه‌كگرتنه‌وه‌ن، به فه‌رزی ئه‌وه که ئه‌و قسه‌یه راستیش بێ، (هه‌رچه‌ند پێویسته له‌پێشدا له‌سه‌ر ئه‌وه ساغ بینه‌وه که موخالفه‌تی یه‌كگرتنه‌وه یانی چی‌و موخالفانی یه‌كگرتنه‌وه‌ش به‌ڕوونی ده‌ستنیشان بکه‌ین)، به‌ڵام ئایا خودی ئه‌و قسه‌یه‌و دووباره‌کردنه‌وه‌ی له لێدوان‌و وتووێژه‌کانی سکرتێری حیزبدا بردنی باسێکی نێوخۆیی بۆ ده‌ره‌وه‌ی حیزب نیه؟ ئایا ئه‌وه که یه‌كێک له ده‌ره‌وه‌ی حیزب ئیدیعای ته‌ره‌فداری له یه‌كگرتنه‌وه بکا‌و ره‌فیقه‌کانی خۆی به دژبه‌ری یه‌کگرتنه‌وه تۆمه‌تبار بکا، کارێكی مه‌سئولانه‌یه؟ ئایا ئه‌مه رێگه بۆ نه‌یارانمان خۆش ناکا که زه‌ربه له یه‌كگرتوویی ریزه‌کانمان بده‌ن؟\nله‌گه‌ڵ ئه‌وه‌دا که گوتار بۆخۆی ره‌هه‌ندێکی بنه‌ڕه‌تیی کرداری سیاسییه، ده‌زانم که‌سانێک به‌بێ روونکردنه‌وه‌و ته‌تبیق کردنی مونسیفانه‌ی پێوه‌ره‌کانیان بۆ کار‌و له‌خۆبوردوویی، یه‌کێک به رێبه‌ری کردار‌و ئه‌وانی دیکه به رێبه‌ری بێ کردار له قه‌ڵه‌م ده‌ده‌ن. به‌و حاڵه‌ش به ویژدانی راحه‌ت‌و سه‌ری به‌رزه‌وه راده‌گه‌یه‌نم ئه‌و رسته‌یه‌ی من نووسیم هه‌میشه له هه‌ناو‌و باوه‌ڕی مندا هه‌بووه‌و قسه‌یه‌کی تازه‌م نه‌کردووه. ته‌نیا وه‌ك نموونه لێره‌دا سێ لینکتان بۆ داده‌نێم. یه‌که‌میان وتارێکه که چوار ساڵ پێش ئێستا له‌سه‌ر شۆڕشی میسرم نووسیوه (مه‌به‌ستم لێره‌دا ته‌نیا شێعره‌که‌ی ابوالقاسم الشابی‌یه)؛ دووه‌میان سوخه‌نرانییه‌که سێ ساڵ پێش ئێستا له رێوڕه‌سمی کۆتایی ده‌وره‌ی پێشمه‌رگه کردوومه؛ سێهه‌میشیان سیمینارێکه که ساڵێک پێش ئێستا له‌ژێر ناوی "ئیراده له فه‌لسه‌فه‌ی خه‌باتگێڕیی د. قاسملوودا" پێشکه‌شم کردووه. لینکی سێهه‌م (سیمیناره‌که) له‌و باره‌وه ته‌واو گوویایه:\nئێستا ده‌کرێ هاوڕێیه‌ک بڵێ جا مادام وایه، بۆچی راتنه‌گه‌یاند یان بۆچی راناگه‌یه‌نی که مه‌به‌ستت له‌و رسته‌یه کاک خالید نه‌بووه؟ ئه‌من ئه‌وه ناکه‌م، چونکه ئه‌گه‌ر ئه‌وه بڵێم، ئه‌وده‌می بۆخۆم کۆمه‌گم به‌و که‌لتووری پشکنینی ویژدانه کردووه که نامه‌وێ له‌نێو ئێمه‌دا جێگیر بێ. هه‌موو که‌س هه‌ڵه ده‌كا، ئه‌منیش هه‌ڵه ده‌كه‌م. هه‌موو که‌س له‌و حیزبه‌دا ده‌بێ لێپرسینه‌وه‌ی لێ بکرێ، ئه‌منیش ده‌بێ لێم بکرێ. به‌ڵام له جێبه‌جێکردنی ئه‌و پره‌نسیپه‌دا ده‌بێ زۆر وشیار بین که تووشی گه‌له‌کۆمه‌و "ئۆستراسیزم" نه‌بین. له دێموکڕاسیی ئاتێندا (کاک عه‌لی فه‌تحی‌یش وا دیاره له ژوورێیه!) له هه‌ر که‌س به‌گومان بان که تموحی سیاسیی هه‌یه، ده‌یانبرد له مه‌یدانی گشتیدا به ده‌نگی هه‌موو خه‌ڵک بڕیاریان له‌سه‌ر ده‌دا که هه‌موو حه‌ق‌و حقووقێکی لێ بستێننه‌وه‌و له کاروباری دوور بخه‌نه‌وه. به‌وه‌یان ده‌گوت ئۆستراسیزم. به مانا گشتییه‌كه‌شی ئۆستراسیزم یانی ده‌رکردنی که‌سێک له گرووپێک. سه‌رباری هه‌موو خیسڵه‌ته دێموکراتیکه‌کانمان‌و وێڕای ته‌ئیدی زه‌رووره‌تی ئینسجام‌و دیسیپلینی حیزبی، به‌داخه‌وه ده‌بێ بڵێم ئێمه وه‌ک هه‌میشه ئیستعدادی ئۆستراسیزم به مانا گشتییه‌که‌یمان تێدایه، له بوون‌و نه‌بوونی که‌سانێک که ده‌کرێ بۆ هێز‌و نفووزی حیزب به‌که‌ڵک بن بێ‌منه‌تین، ئه‌گه‌ر هاوڕێیه‌کمان به هه‌ر هۆکارێک خۆی له ئاقارێکی جه‌معیدا نه‌دیته‌وه، زۆر ئاسان رابردووی خه‌بات‌و تێکۆشانی زه‌ربی سیفر ده‌كه‌ین‌و باوترین دژکرده‌وه‌مان "با بڕوا"و "ده‌مزانی بۆ حیزب نابێ به ماڵ"و "قه‌ت ته‌قه له تفه‌نگی نه‌هاتووه"و شتی له‌و بابه‌ته‌یه.\nله‌لایه‌کی دیکه‌وه، که‌لتووری گه‌له‌کۆمه ئه‌گه‌ر له‌نێو خۆماندا جێی گرت، ئه‌وده‌م دزه ده‌کاته ده‌ره‌وه‌ی خۆشمان‌و سنووره‌کانی زه‌رفیه‌تی ئێمه به خه‌ڵک نیشان ده‌دا. ته‌سه‌ور بکه‌ن هاوڕێیه‌ک ئه‌ندامی ئێمه نه‌ماوه، له‌سه‌ر فه‌یسبووک به هه‌قی موسه‌لله‌می خۆی (چونکه ئیدی ئه‌ندام نه‌ماوه) ره‌خنه‌یه‌کی گرتووه، که‌چی گه‌له‌کۆمه‌ی لێ ده‌که‌ین. ئه‌گه‌ر ته‌نانه‌ت ئه‌و کۆنه هاوڕێیه له هه‌ڵه‌شدا بێ، ئه‌گه‌ر ته‌نانه‌ت دژکرده‌وه‌ی هاوڕێیانی ئێمه به‌هه‌ق‌و به دوور له بێ رێزیش بێ، هێشتا که‌لتووری گه‌له‌کۆمه له‌سه‌ر بیروباوه‌ڕ هه‌ر شتێکی ناجوان‌و مه‌ترسیداره. زۆر سه‌یره؛ هاوڕێیان داوا له یه‌كتر ده‌که‌ن که دمبه‌دمه له‌گه‌ڵ برایانی حدکا نه‌که‌ن، که‌چی هه‌ر ئه‌وده‌م کارێک به هاوڕێ تازه به‌جێ هێشتووه‌که‌ی خۆمان ده‌که‌ن که با به ده‌واری شڕی نه‌کردبێ. مه‌به‌ستم دیفاعی شه‌خسی له‌و هاوڕێیه نیه؛ ئه‌من بۆخۆم هه‌میشه تێبینیم له‌سه‌ر هه‌ڵسوکه‌وتی وی له‌نێو حیزبیشدا هه‌بووه. به‌ڵام به‌ڕاستی ئیعتبار‌و پرستیژی ئێمه له‌نێو بیروڕای گشتی‌دا به‌و جۆره هه‌ره‌وه‌زانه ده‌چێته سه‌ر؟\nپاش رسته‌که‌ی من، هاوڕێیه‌كی زۆر به‌ڕێز‌و خه‌باتگێڕم له باره‌ی منه‌وه نووسیبووی وا دیاره (ظاهر)و (باطن) یه‌ک نین‌و ئه‌و ته‌عه‌هوده که له کۆنگره داومانه شکێندراوه. هێندێک هاوڕێش باسی ته‌سفیه حیسابی شه‌خسی‌و سه‌مپاشی!!و دژایه‌تی له‌گه‌ڵ کاک خالید‌و مه‌ترسیی جیناحبازی‌و دووبه‌ره‌کییان کردبوو. داوای لێبوردن له هاوڕێیان ده‌كه‌م که ناچارم وڵامێکی ئه‌و قسانه‌ش بده‌مه‌وه. به‌ڵام دیسان با هه‌موو لایه‌ک خاترجه‌م بن؛ له غه‌یری پاککردنه‌وه‌ی دڵه‌کان‌و ره‌واندنه‌وه‌ی نیگه‌رانییه‌کان، هیچ مه‌به‌ستێکی دیکه‌م نیه‌و به‌نیازیش نیم پاش ئه‌و وڵامه‌م، ئیدی بێمه‌وه نێو ئه‌و باسه. به‌ڵام با که‌س داوام لێ نه‌کا حه‌تمه‌ن به دڵی هه‌مووان بیر بکه‌مه‌وه.\nپێویست ناکا باسی کۆنگره لێره‌دا هه‌ڵگیرسێته‌وه. له‌دوای کۆنگره‌وه تا ئێستا هه‌ر له‌و ژووره‌دا زۆر که‌س که هه‌ر هه‌موویان له من به‌ڕابردووترن، به درێژی‌و بێ په‌رده ره‌خنه‌ی زۆر توندیان له‌و کۆنگره‌یه گرتووه. ئێمه وه‌ك ئه‌ندامانی رێبه‌ریی پێشوو له‌و کۆنگره‌یه‌دا به‌ڵێنمان دا له رێبه‌ریی حیزبدا بمێنینه‌وه‌و پشتی یه‌كتر به‌ر نه‌ده‌ین. له‌گه‌ڵ ئه‌وه‌دا که له‌و باوه‌ڕه‌دام که له‌جیاتی مه‌رجه قورسه‌که رێگاچاره‌ی دیکه‌ش له‌به‌رده‌ست بوون‌و وه‌ک خۆم سه‌ت جار ته‌رجیحم ده‌دا کۆنگره قه‌زاوه‌تێکی فه‌ردییم له‌سه‌ر بکا (ته‌نانه‌ت ئه‌گه‌ر هه‌ڵیش نه‌بژێردرابامه‌وه)، به‌ڵام به‌هۆی ئه‌و دۆخه نائاسایی‌و هه‌ستیاره‌وه که دروست کرابوو، ئه‌منیش ئه‌و حه‌لله‌م قبووڵ کرد. پاش کۆنگره‌ش یه‌که‌م که‌س بووم که له‌و ژووره‌دا په‌یامم بڵاو کرده‌وه بۆ ئه‌وه‌ی داوا بکه‌م هه‌موو لایه‌ک ئاکامه‌کانی ئه‌و کۆنگره‌یه ده‌رک بکه‌ن‌و وه‌ک پێشوو هاوکار‌و پشتیوانی رێبه‌ریی حیزب‌و سکرتێره‌که‌ی بن. له کۆتایی ئه‌و په‌یامه‌دا چوار خاڵم پێشنیار کردبوو. هه‌تا ئه‌و له‌حزه‌یه‌ش بۆخۆم هه‌ر چواریانم ره‌عایه‌ت کردووه‌و له‌مه‌وبه‌دواش هه‌ر ره‌عایه‌تیان ده‌كه‌م.\nئه‌من بۆ ده‌بێ ته‌سفیه حیساب له‌گه‌ڵ کۆنگره‌یه‌ک بکه‌م که له به‌شه سیاسییه‌که‌یدا بۆخۆم زۆرترین نه‌خشم تێیدا هه‌بووه؟ ٨٠٪ ی په‌سندکراوه‌کانی ئه‌و کۆنگره‌یه (راپۆرتی کۆمیته‌ی ناوه‌ندی، به‌رنامه‌و پێڕه‌و، بڕیارنامه، ...) به قه‌ڵه‌می من نووسراون یا نووسراونه‌وه‌و له دوو بڕگه‌ی بنه‌ڕه‌تیی کاری ئه‌و کۆنگره‌یه‌دا ئه‌من رۆڵی راپۆرتۆر‌و وڵامده‌ره‌وه‌م هه‌بووه. ته‌نانه‌ت له ته‌عامول له‌گه‌ڵ پرسه ته‌شکیلاتییه‌کانیشدا ئه‌وانه‌ی له کۆنگره بوون ده‌زانن نه‌خشی من به چ ئاقارێکدا بووه. ئه‌من یه‌ک له‌و دوو که‌سه بووم که به‌بێ ئه‌وه‌ی بۆخۆم هیچم گوتبێ کاک خالید له ئاخرین پلینۆمی پێش کۆنگره‌دا له‌لایه‌ن کۆمیته‌ی ناوه‌ندییه‌وه وه‌ک کاندیدی سکرتێری رایگه‌یاندن. که‌چی نه‌ک هه‌ر زۆر پێشتر وه‌ک راپۆرتۆری ئه‌ساسنامه رێگای هه‌ڵوه‌شاندنه‌وه‌ی به‌ندی دوو ده‌وره سکرتێرییم خۆش کردبوو، به‌ڵکوو پاش "کاندیدکرانیشم" له کۆمیته‌ی ناوه‌ندیدا رامگه‌یاند: ١/ ئه‌وله‌وییه‌تی منیش مانه‌وه‌ی کاک خالیده؛ ٢/ ئه‌گه‌ر کاک خالید هه‌ر نه‌یکرد ئه‌وا پێم وایه ئه‌و شوێنه هه‌قی که‌سانی دیکه‌یه (ئیشاره به کاک مسته‌فا شه‌ڵماشی)؛ ٣/ ته‌نیا له حاڵه‌تی مونته‌فی بوونی دوو بژاره‌که‌ی پێشوو‌و ئه‌گه‌ر بزانم به‌ڕاستی به پله‌یه‌ک له ئه‌زموونی کاری به‌کۆمه‌ڵ گه‌یشتووین که بۆ کارێکی ئاوا متمانه به که‌سێکی له خۆتان گه‌نجتر ده‌که‌ن، ئه‌وا بزانن ئه‌من له‌و کاره ناترسم. له جه‌ریانی کاری کۆنگره‌شدا سه‌ره‌ڕای ئه‌وه‌ی هێندێک که‌س هه‌موو بۆچوون‌و پێشنیارێکیان هه‌ر به چاویلکه‌ی دژایه‌تی یا لایه‌نگری له مانه‌وه‌ی کاک خالید ده‌خوێنده‌وه، به‌شدارانی کۆنگره ده‌زانن که هه‌ڵوێست‌و رۆڵی من له‌وێدا چۆن بوو. ئه‌من ته‌نانه‌ت دواتر بۆ ده‌فته‌ری سیاسییش خۆم کاندید نه‌کرد (دیاره به‌پێچه‌وانه‌ی ئه‌وه که داکه‌وتبوو، کاندید بوون بۆ هه‌ر کام له‌و پۆستانه سه‌ره‌تایی‌ترین مافی حیزبیی هه‌ر که‌سێكی واجدی شه‌ڕایته). هه‌مووی ئه‌مه بۆ ئه‌وه‌ی بڵێم ئه‌من خۆم به مه‌غدووری ئه‌و کۆنگره‌یه نازانم هه‌تا ته‌سفیه حیسابی شه‌خسی بکه‌م. به‌پێچه‌وانه‌وه، به ئاکامی سه‌ره‌کیی ئه‌و کۆنگره‌یه ته‌واو دڵخۆشم.\nدڵخۆشبوون به ئاکامێک مه‌رج نیه به مانای ته‌ئیدی رێگای گه‌یشتن به‌و ئاکامه بێ. وه‌ک زۆربه‌ی ئه‌و هاوڕێیانه‌ی له‌و ژووره‌دا ره‌خنه‌یان له هێندێك شتی ئه‌و کۆنگره‌یه گرتووه، ئه‌منیش پێم وایه پرسی سکرتێری ده‌بوو زۆر پێشتر به هه‌ر لایه‌کدا مشوورێکی لێ خورابا که ئاوای لێ نه‌یه. چۆن ده‌بێ ئێمه که به حیساب هه‌وڵ ده‌ده‌ین پێشبینیی رووداو‌و ئاڵوگۆڕه‌کانی ئێران‌و سه‌رجه‌م ناوچه بکه‌ین نه‌توانین پێشبینیی رووداوه‌کانی نێو قه‌ڵا بکه‌ین؟! به‌رپرسایه‌تیی ئه‌و مشووره‌ش پێش هه‌مووان له‌سه‌ر شانی کاک خالید بوو. به‌ڕێزیان یا ده‌بوو پێش دروست بوونی ئه‌و فه‌زایه قبووڵی مه‌سئوولیه‌ته‌که بکاته‌وه، یا ده‌بوو زۆر پێشتر به‌ناوی ره‌عایه‌تی ئوسوڵ‌و نه‌ک له‌به‌ر ئه‌وه‌ی نه‌یانهێشتووه فڵان کار بکا یان فڵان پڕۆژه به ئه‌نجام بگه‌یه‌نێ، رێگا بۆ ئاڵوگۆڕێکی ئارام له‌و پۆسته‌دا خۆش بکا. له ئاکامی ئه‌و خه‌مساردی‌و لێگه‌ڕانه‌دا بوو که ئێمه کۆنگره‌یه‌کمان گرت که به بیانووی پرسی سکرتێرییه‌وه ئه‌و ئه‌منیه‌ته حقووقی‌و ته‌شکیلاتییه که کاک خالید هه‌شت ساڵ بوو باسی ده‌کرد‌و به‌گشتی فه‌رهه‌نگی حیزبیمان به ته‌واوی چووه ژێر پرسیار‌و به ناهه‌قیش که‌سانێک که زۆرترین یارمه‌تیده‌ر‌و رێگاخۆشکه‌ری گه‌یشتنی کاک خالید به مه‌وقعیه‌تی ئه‌مڕۆی بوون، به‌وه تۆمه‌تبار کران که ناهێڵن کاک خالید ببێته‌وه به سکرتێر! (خۆ ئه‌گه‌ر به‌ڕاستی که‌سێک هه‌با‌و گوتبای ئه‌من موخالفی به‌سکرتێربوونه‌وه‌ی کاک خالیدم، ئه‌وه‌ش سه‌ره‌تایی‌ترین مافی حیزبیی ئه‌و که‌سه بوو). ته‌نانه‌ت پاش کۆنگره‌ش له کۆبوونه‌وه‌ی ره‌سمیدا گوترا "سێبه‌رە‌کان له‌پێناوی گه‌یاندنی که‌سی نزیکی خۆیان به ده‌سه‌ڵات نه‌یانده‌هێشت کاک خالید ببێته‌وه سکرتێر"! کاتێک داوام له کاک خالید کرد سنوورێك بۆ ئه‌و جۆره قسه‌و ناسوپاسی‌یانه دابنێ‌و کارێک بکا که یه‌کدڵی‌و ئاشته‌واییه‌کی به‌هێز له حیزبدا دروست بێته‌وه، به‌داخه‌وه کاک خالید بێده‌نگیی هه‌ڵبژارد.\nسه‌رباری هه‌موو ئه‌وانه‌و سه‌ره‌ڕای ئه‌وه که ته‌عامولی کاک خالید به‌رامبه‌ر به شه‌خسی خۆشم زۆر جار سڕینه‌وه‌و له‌په‌راوێزخستنی پێوه دیار بووه (به دروستی نازانم نموونان بێنمه‌وه)، وه‌ک خۆم له رۆژی ئه‌وه‌ڵی گه‌ڕانه‌وه‌ی کاک خالید بۆ نێو بازنه‌ی کاری حیزبی هه‌تا ئێستا هه‌میشه باشترین‌و دڵسۆزانه‌ترین جۆره‌کانی هاوکارییم پێشکه‌ش کردووه. ئێستاش ئه‌من کاک خالید به شایسته‌ترین که‌س بۆ ئه‌و پۆسته ده‌زانم‌و به بوونی له‌و شوێنه‌دا سه‌ربه‌رزم. کاک مه‌ولود سواره شاهیده له رۆژه‌کانی پێش دوایین سه‌فه‌ری کاک خالید بۆ له‌نده‌ن‌و پاریس به کاک مه‌ولودم گوت چیتان له‌ده‌ست دێ بۆی بکه‌ن بۆ ئه‌وه‌ی کاک خالید باشتریش له پێشوو ده‌ربکه‌وێ؛ هه‌م ئه‌و به ئیدامه‌دانی کاره‌که‌ی دڵگه‌رم بێ‌و هه‌م حیزبه‌که‌شمانی پێ سه‌ربڵند بێ. (دیاره له دڵسۆزی‌و مشووردا کاک مه‌ولود ده‌بێ ده‌رس به سه‌تی وه‌ک من بڵێته‌وه، مه‌به‌ستم لێره‌دا نیه‌تی خۆمه). بۆ ئاگاداریی هاوڕێیان، خودی ئه‌و روونکردنه‌وه‌یه‌ی حیزبی ئێمه‌ش که له‌م دواییانه‌دا له وڵامی هێرشی حدکا بۆ سه‌ر کاک خالیددا بڵاو بۆوه، له‌گه‌ڵ ئه‌وه‌دا که ئه‌من نه‌منووسیبوو، به‌ڵام ده‌ستی منیشی تێدا بوو.\nپشتیوانی کردن له که‌سێک به‌و مانایه نیه که نابێ ره‌خنه‌مان له‌و که‌سه هه‌بێ، هه‌روه‌ک چۆن ره‌خنه‌گرتنیش له که‌سێک نابێ به مانای دژایه‌تی له‌گه‌ڵ که‌سه‌که‌و ئه‌زیه‌ت کردنی لێک بدرێته‌وه. له‌نێو ئێمه‌دا هێندێک که‌س پێیان وایه هه‌رچی کاک خالید بیڵێ یا بیهه‌وێ بیکا، ده‌بێ به‌بێ موناقشه قبووڵ بکرێ، ته‌نانه‌ت ئه‌گه‌ر شته‌که شتی زۆر گه‌وره بێ‌و پێشتر له هیچ چوارچێوه‌یه‌کی بڕیارداندا هه‌ر باسیش نه‌کرابێ. له سوننه‌تی حیزبی ئێمه‌دا نیه که سکرتێر بوون به مانای ئیعمالی ئیراده‌ی یه‌ک که‌س به‌سه‌ر جه‌معدا بێ، به‌ڵکوو سکرتێر له‌گه‌ڵ ئه‌وه‌دا که ده‌بێ یارمه‌تی بدرێ خه‌للاقییه‌تی خۆی وه‌ده‌ربخا‌و له چوارچێوه‌ی رێباز‌و پره‌نسیپه‌کانی حیزبدا به‌رنامه‌کانی بباته پێش، به‌ڵام که‌سێک نیه جگه له جێبه‌جێکار‌و راگه‌یه‌نه‌ری سیاسه‌تێک که پاش باس‌و راوێژ له شوێنی خۆیدا به په‌سند گه‌یشتووه. راسته حیزب هه‌یه که که‌سی یه‌كه‌می ده‌توانێ بۆخۆی بڕیاری هه‌موو شتێک بدا‌و که‌س ناتوانێ لێپرسینه‌وه‌ی لێ بکا، به‌ڵام هه‌تا ئه‌و له‌حزه‌یه قه‌رار نیه له حیزبی ئێمه‌شدا به‌و چه‌شنه بێ.\nئه‌وه که نابێ ئه‌و باسانه له ده‌ره‌وه‌ی حیزبدا بکرێن‌و دیسان ده‌ڵێم ئه‌منیش نه‌مکردووه، به‌جێی خۆی. به‌ڵام ده‌بێ قبووڵی بکه‌ین که له‌سه‌ر کۆمه‌ڵێک پرسی هه‌ستیار‌و چاره‌نووسساز به ده‌یان که‌سی زۆر له من ژیرتر‌و دڵسۆزتر‌و به‌ڕابردووتر تێبینیی جیددییان هه‌یه. هه‌ر له‌و ژووره‌دا زۆر جار نه‌ک هه‌ر ئه‌ندامی حیزب به‌ڵکوو ئه‌ندامی رێبه‌ری‌و ته‌نانه‌ت ده‌فته‌ری سیاسییش ناڕازی بوونی خۆیان له هێندێك سیاسه‌ت‌و لێدوانی خۆمان ده‌ربڕیوه‌و گوتوویانه ناتوانین دیفاعی لێ بکه‌ین. ئه‌منیش وه‌ك هه‌موو ئێوه له‌گه‌ڵ ئه‌وه‌دا که خۆم له به‌رامبه‌ر ئوسووڵ‌و دیسیپلینی حیزبیدا به پابه‌ند ده‌بینم، خاوه‌نی بیروباوه‌ڕی خۆشم هه‌م‌و نایشارمه‌وه که له‌سه‌ر زۆر شت تێبینیم هه‌یه.\nئه‌گه‌ر بمه‌وێ ئیشاره به هێندێک له‌و شتانه بکه‌م، بابه‌ته‌کان هه‌مان ئه‌و بابه‌تانه‌ن که کاک خالید بۆخۆی له کۆبوونه‌وه‌کانی له کوردستان‌و له ده‌ره‌وه‌ی وڵات له‌گه‌ڵ به‌ده‌نه‌ی حیزبی باس کردوون. بۆ نموونه، له مه‌یدانی سیاسیدا ئه‌من هه‌میشه ته‌مجیدم له واقعبینیی سیاسی‌و ته‌عامولی کراوه‌ی کاک خالید له‌گه‌ڵ واقعییه‌ته‌کانی نێوخۆی وڵات‌و به‌گشتی سیاسه‌تکردن به‌شێوه‌یه‌کی سه‌رده‌میانه‌تر له‌چاو لایه‌نه‌کانی دیکه کردووه. له‌به‌ر ئه‌وه‌ی له فاسیله‌ی نێوان کۆنگره‌ی پازده بۆ کۆنگره‌ی شازده‌دا که‌متر پلینۆمێک هه‌بووه راگه‌یاندراوی کۆتایی ئه‌من نه‌منووسیبێ، وه‌ك خۆم زۆرترین یارمه‌تیشم داوه بۆ ئه‌وه‌ی ئه‌و تابووشکه‌نی‌و گوتارسازییه له ئه‌ده‌بیاتی سیاسیی حیزبیشدا جێ بگرێ. هه‌ر له‌و بواره‌دا زۆر وتار‌و وتووێژیشم هه‌بووه که وه‌ک نموونه لێره‌دا هه‌وڵی تیئۆریزه‌کردنی پره‌نسیپی رۆژهه‌ڵاتته‌وه‌ری له‌و دوو لینکه‌ی خواره‌وه‌دا ده‌خه‌مه به‌ر نه‌زه‌ری هاوڕێیان:\nکه‌وابوو له‌و شێوه‌و ناوه‌رۆکه نوێیه‌ی سیاسه‌تکردنی حیزبدا که کاک خالید زۆرترین نه‌خشی له دروستکرنیدا هه‌بووه، ئه‌منیش له‌گه‌ڵم. به‌ڵام ئایا ئه‌وه که ئێمه به‌شێوه‌یه‌کی فره‌ڕه‌هه‌ند‌و که‌متر ئۆرتۆدۆکس خه‌بات ده‌که‌ین ده‌بێ به‌و مانایه بێ که لێ‌گه‌ڕێین خه‌ڵک به‌رداشتی ئه‌وه‌مان لێ بکه‌ن که تووشی ته‌وه‌هوم بووین‌و به‌ها شۆڕشگێرییه‌کانمان بۆ گرینگ نیه؟ ئه‌من هه‌ر له‌دوای کۆنگره‌ی چارده‌وه هه‌تا ئێستا هه‌میشه گوتوومه سه‌رکه‌وتنی ئێمه‌و به‌گشتی هه‌ستانه‌وه‌ی بزوتنه‌وه‌ی کورد له رۆژهه‌ڵات له‌و نیسبیگه‌راییه‌دایه که ئێمه ئێستا گرتوومانه‌ته به‌ر، به‌ڵام ئه‌وه تا کاتێک راسته که خودی ئه‌و نیسبیگه‌راییه بۆخۆی نه‌بێ به موتڵه‌قێکی تازه. خه‌باتی کورد له ئه‌مڕۆی ئێراندا له عه‌ینی ئه‌وه‌دا که ده‌بێ له دینامیزمی نێوخۆیی خۆی‌و له ته‌عامولی له‌گه‌ڵ ده‌سه‌ڵاتی ناوه‌ندی‌و به‌گشتی فه‌زا‌و ئه‌کته‌ره‌کانی ده‌ره‌وه‌ی خۆیدا به هه‌موو رێگایه‌ک زه‌رفیه‌تسازی بکا، به هه‌موو بیانوویه‌ک خه‌ڵک بێنێته مه‌یدان‌و هه‌موو به‌ستێنه‌کان وه‌کیه‌ک ده‌کار بخا، به‌ڵام قه‌ت نابێ ماهیه‌تی ئه‌ساڵه‌تگه‌رایانه‌ی خۆی له‌سه‌ر ئه‌و به‌سته‌ره تاریخییه‌ی تێیدا سه‌بت بووه له‌ده‌ست بدا. ئێمه‌ش وه‌ک حیزبی دێموکڕاتی کوردستان نابێ بۆ خاتری هێندێك شتی فه‌ڕزی زیاتر له‌وه‌ی پێویسته له ئیعتباری حیزب وه‌ک حیزبێکی شۆڕشگێڕ هه‌زینه بکه‌ین.\nته‌سه‌ور بکه‌ن له ته‌واوی ئه‌و ساڵانه‌دا ئێمه به قه‌د هه‌موو حیزبه‌کانی رۆژهه‌ڵاتی کوردستان‌و ره‌نگه چه‌ند هێنده‌ی هه‌ر هه‌موویان پێشمه‌رگه‌مان له مه‌نته‌قه بووه‌و وه‌ک له وڵامه‌که‌مان بۆ حدکادا هاتووه "له‌و قۆناغه نوێیه‌ی خه‌باتدا نزیکه‌ی ده که‌س له به‌وه‌جترین فه‌رمانده‌و پێشمه‌رگه‌کانمان له نێوخۆی وڵات شه‌هید بوون". که‌چی ئێستا ئه‌و لایه‌نانه‌ی له ته‌واوی ئه‌و ساڵانه‌دا هه‌ر له شوێنی خۆیانه‌وه شوعاریان ده‌دا ئێمه له بیروڕای گشتیدا به ئیسلاحته‌ڵه‌ب ده‌ناسێنن! ئه‌وه ته‌نیا به‌رهه‌می به‌دنیه‌تیی ئه‌و لایه‌نانه نیه، به‌ڵکوو که‌مێکیش خه‌تای خۆمانی تێدایه که زۆر جار له‌و بواره‌دا (وه‌ک له زۆر بواری دیکه‌دا) به‌بێ ئه‌وه‌ی پێویست بێ قسه‌ی وامان کردووه که به ئاسانی بۆ زه‌ربه‌لێدان له ئیعتباری حیزب که‌ڵکی لێ وه‌رگیراوه. له‌بیرمه کاتێک یه‌که‌مین ره‌شنووسی راپۆرتی کۆمیته‌ی ناوه‌ندی بۆ کۆنگره هاته سه‌ر مێزی پلینۆم، رێبه‌رایه‌تیی حیزب وێڕای ته‌ئیدکردنی واقعبینییه‌که‌ی، هه‌مووی له‌سه‌ر ئه‌وه یه‌کده‌نگ بوو که نائومێدیی لێ ده‌بارێ. هه‌ر پاش قسه‌که‌ی کاک خالید له پاریس هه‌ر له‌و ژووره‌دا بوو که هاوڕێیه‌کی خۆشه‌ویستم که که‌س تۆمه‌تی دژایه‌تیی کاک خالیدی لێ نادا نووسی با جارێک بۆ هه‌میشه ته‌سلیم ته‌ڵه‌بی له حیزبدا خاشه‌بڕ بکه‌ین. که‌وابوو له‌جیاتی ئه‌وه‌ی وه‌ک هێندێک هاوڕێ بڵێین "ئێوه له دۆکترینی کاک خالید تێ ناگه‌ن"، دروست وایه قبووڵی بکه‌ین که هێندێک له ئاقار‌و ده‌ربڕینه‌کانمان له زه‌ینی خه‌ڵکدا پرسیار‌و گومانیان دروست کردووه‌و به زیانمان ته‌واو بوون. له‌و شوێنه‌ی قه‌رار بوو ئێمه هه‌موو به‌ستێنه‌کان پێکه‌وه گرێ بده‌ینه‌وه‌و نه‌هێڵین له‌تبوونی حیزب له‌تبوونی خه‌ڵکی کوردستانیشی لێ بکه‌وێته‌وه، به‌هۆی ئه‌و جۆره ئاقار‌و ده‌ربڕینانه میلله‌ته‌که‌مان زیاتر لێ دابه‌ش بووه‌و دێموکڕاته‌کانیش هێنده‌ی دیکه له یه‌كتر دوور که‌وتوونه‌وه (به له‌به‌رچاوگرتنی ئه‌و جه‌مسه‌رسازییه که له دوایین هه‌ڵبژاردنی ئێراندا باڵی به‌سه‌ر کۆمه‌ڵگای سیاسیی ئێمه‌دا کێشا، دڵنیام توندڕه‌وانی نێو حدکا ئه‌و لێک دوور که‌وتنه‌وه‌یه‌یان پێ ناخۆش نیه).\nئه‌وه‌نده‌ی له‌بواری سیاسییه‌وه حیزبی ئێمه پێویستی به خاوه‌ندارییه‌ک هه‌یه که سه‌نتێز‌و کۆکه‌ره‌وه‌ی هه‌موو روانگه‌کان بێ (ئوسوله‌ن سیاسه‌ت یانی مودیریه‌تی ته‌زاده‌کان)، ئه‌وه‌نده‌ش له‌بواری ته‌شکیلاتیدا ئێمه پێویستیمان به هه‌مان شته. له‌سه‌ر ئیداره‌ی حیزب قسه زۆره‌و ئێره شوێنی باسکردنیان نیه. به‌ڵام مادام باسی یه‌كگرتوویی ریزه‌کانمان ده‌كه‌ین با ته‌نیا ئیشاره به‌وه بکه‌م که زۆر جێگه‌ی داخه که له ته‌واوی ئه‌و ساڵانه‌دا لێگه‌ڕاوین کۆمه‌ڵێک دڕدۆنگی له حیزبدا جێ بکه‌ون که بوونه‌ته هۆی کزبوونی یه‌کدڵی‌و ده‌کارنه‌خرانی هه‌موو توانا‌و پۆتانسیه‌له‌کانی خه‌بات‌و تێکۆشانمان. بۆ نموونه به‌ده‌نه‌مان له به‌رامبه‌ر رێبه‌ری داناوه، کوردستان له به‌رامبه‌ر ده‌ره‌وه‌ی وڵات، پێشمه‌رگه له به‌رامبه‌ر قه‌ڵه‌م به‌ده‌ست، ... هتد. به‌داخه‌وه زۆر جار له‌ژێر ناوی دیفاع‌و لایه‌نگری له کاک خالید (هێندێک جار ته‌نانه‌ت به حزووری خۆی) ئه‌ندامانی رێبه‌ری، که‌سانێک که له ده‌ره‌وه‌ی وڵات ده‌ژین، که‌سانێک که له راگه‌یاندن کار ده‌که‌ن، که‌سانی خاوه‌ن بڕوانامه، که‌سانێک که به‌هۆی کارکردنیان له ده‌ره‌وه‌ی حیزب بارگرانیی ماددی له‌سه‌ر حیزب ناکه‌ن‌و هاوکات یه‌ک دنیا کاریش بۆ حیزب ده‌كه‌ن، که‌سایه‌تییه‌کانی حیزب، ... هتد تیر‌و توانجیان تێ گیراوه‌و ته‌نانه‌ت بێ‌رێزییان پێ کراوه. هه‌ر له‌و ژووره‌دا‌و له باسێکی دیکه‌دا که‌سێک که ئه‌من ته‌نیا به مردنم ده‌توانم بیسه‌لمێنم که له‌و زیاتر بۆ حیزب دڵسۆزم، نووسیویه‌تی ئه‌و حیزبه حه‌وت که‌سی شه‌ریفی تێدا نیه! که‌سیش هیچی نه‌گوتوه.\nئه‌و فه‌زایه چه‌شنێک له فه‌ردپه‌رستیشی لێ که‌وتۆته‌وه که له سه‌رتاسه‌ری تاریخی ئه‌و حیزبه‌دا سابیقه‌ی نه‌بووه. ئه‌و فه‌ردپه‌رستییه ئه‌گه‌ر نیه‌ته‌که‌شی ئه‌وه نه‌بێ، ئاکامه‌که‌ی هه‌ر گه‌وره‌کردنه‌وه‌ی که‌سێکه به قیمه‌تی شکاندن‌و نادیده‌گرتنی هه‌موو ئه‌وانی دیکه. هاوڕێیه‌ک که وه‌بیرم نایه قه‌ت به خزمه‌تی گه‌یشتبم هه‌تا یه‌كتر بناسین له‌و ژووره‌دا نووسیویه‌تی "ئه‌گه‌ر حدک له رۆژهه‌ڵات حزووری هه‌یه‌و سه‌ری به‌رزه، ئه‌وه له سایه‌ی کاک خالیده‌وه‌یه که شه‌قامی جوڵاندوه، نه‌ک له سایه‌ی کاک ئاسۆ‌و هاوبیرانی". له‌و قسه‌یه‌دا ئه‌وه‌نده‌ی ده‌سته‌واژه‌ی "کاک ئاسۆ‌و هاوبیرانی" ناڕه‌حه‌تی کردم، ئه‌وه‌نده کێشه‌م له‌گه‌ڵ خودی ئیدیعاکه نیه. ئه‌من له‌و حیزبه‌دا ئه‌گه‌ر هاوبیری که‌سێک بم له‌پێشدا هاوبیری سکرتێری حیزبم. هه‌روه‌ک که ئه‌ویش هاوبیری منه. ئه‌من له‌و حیزبه‌دا خۆم به هاوبیری هه‌مووان‌و هه‌مووان به هاوبیری خۆم ده‌زانم. ئه‌گه‌ریش مه‌به‌ست له "هاوبیران" تاقم‌و گرووپ‌و شتی وایه، پڕبه‌دڵ له‌و جۆره به‌زم‌و به‌رچه‌سپانه بێزارم. یه‌کێک له‌و ناعه‌داڵه‌تی‌و بێ‌ئینسافییانه‌ی له جه‌ریانی ئه‌و کۆنگره‌یه‌دا گوترا‌و له‌و ژووره‌شدا چه‌ند جار دووپات بۆوه ئه‌وه بوو که ئه‌گه‌ر به فه‌ڕز ئه‌من بووبام به سکرتێر هه‌ر ئه‌و سه‌عاته جیناحبازییم ده‌ست پێ ده‌کرد. جارێ ئه‌من له‌و حیزبه‌دا به‌خۆشییه‌وه هیچ جیناحێک نابینم. پاشان به‌ڕاستی ئه‌وانه‌ی له‌و جۆره قسانه ده‌که‌ن با چاوێك له ته‌رکیبی ئه‌و که‌سه به‌رجه‌ستانه‌ی نێو رێبه‌ری‌و ده‌ره‌وه‌ی رێبه‌ریی حیزب بکه‌ن که ئاماده بوون بۆ وه‌رگرتنی پۆستی سکرتێری متمانه به من بکه‌ن هه‌تا ببینن له‌ڕووی فیکری‌و رابردوو‌و ناوچه‌و له هه‌ر روویه‌که‌وه که بیگری چه‌نده فره‌چه‌شن بوون. باسی ئه‌وه‌ش هه‌ر ناکه‌م که جێکردنه‌وه‌ی ئه‌و پاراگرافه له پێشه‌کیی ئه‌ساسنامه‌دا که رابردووی هه‌موو تێکۆشه‌رانی دێـموکڕات سه‌ره‌ڕای دابڕانه‌کان به‌ڕه‌سمی ده‌ناسێ، چه‌نده به‌رهه‌می پشتیوانی‌و جوهدی شه‌خسیی من بوو. جیناح رێک ئه‌و وه‌خته له دایک ده‌بێ که که‌سێک ئه‌وه‌نده گه‌وره بکه‌ینه‌وه که ئینکاری ره‌فیقه‌کانی لێ بکه‌وێته‌وه. ئه‌گه‌ر کوردی رۆژهه‌ڵاتیش ئه‌مڕۆ یه‌ک ناگرێ، به‌شێکی راست له‌به‌ر فه‌زایه‌که که له‌ودا جه‌نگاوه‌رانی کاریزماسازی له‌گه‌ڵ یه‌كتر له شه‌ڕدان.\nله کۆتاییدا وێڕای داوای لێبوردن له‌وه که بابه‌ته‌که‌م زۆر درێژ بۆوه، هیوادارم هاوڕێیانم به‌و دیده‌وه ئه‌و بابه‌ته‌یان خوێندبێته‌وه که ئه‌منیش وه‌ك هه‌ر که‌سێکی دیکه مافی ئه‌وه‌م هه‌یه که له نێوخۆی حیزبدا رای خۆم ده‌رببڕم‌و ئه‌گه‌ر له بابه‌تێکدا قه‌زاوه‌تێکم له‌سه‌ر کراوه که پێم وایه ناڕه‌وایه، هه‌قی خۆم‌و ته‌نانه‌ت وه‌زیفه‌مه وڵام بده‌مه‌وه. هیوادارم که‌سیش نه‌ڵێ بریا له‌جیاتیان وتارێکی به‌دژی کۆماری ئیسلامی نووسیبا (ئه‌و رۆژانه ئه‌و قسه‌یه مۆده). له‌وه‌تی له‌بیرمه به‌دژی کۆماری ئیسلامی قسه ده‌که‌م‌و ده‌نووسم. پاشان، نووسین‌و قسه‌کردن له‌سه‌ر که‌موکوڕییه‌کانی خۆشمان هه‌ر نووسینه به‌دژی کۆماری ئیسلامی، چونکه ئه‌گه‌ر له رێگای گفتگۆیه‌کی سالم‌و سینگ فراوانانه‌وه قامک له‌سه‌ر که‌موکوڕییه‌کانمان دابنێین، ئه‌و که‌موکوڕییانه نه‌هێڵین‌و سه‌ره‌نجام ریزه‌کانمان پته‌وتر‌و به‌رفراوانتر بکه‌ینه‌وه، ته‌نیا کۆماری ئیسلامی زه‌ره‌ر ده‌کا.\nپڕ به‌دڵ سه‌رکه‌وتنی یه‌ک یه‌کی هاوڕێیان به‌تایبه‌تی هاوڕێی به‌ڕێزمان کاک خالید‌و به‌گشتی حیزبه‌که‌مان له‌پێناو مافی ره‌وای خه‌ڵکی کوردستان به ئاوات ده‌خوام. به‌هیوای رۆژانی رووناکتر..\nجاری خوێندراوه: 2393


👁 Этот пункт был просмотрен раз 22,662\n📅 20-09-2020 Даты и события\n👁 Этот пункт был просмотрен раз 95,741\nباکووری کوردستان - یادی ئاپێ موسا عەنتەر لەسەر گۆ [ Больше... 👁] ✖ ✖ 7 0 ✔ 99% ✍ H.B. 2-8-2020 23:00:26\n📅 21-03-2020 - نەورۆز و 8ەمین رۆژی قەدەغەکردنی هاتووچۆ Даты и события\n👁 Этот пункт был просмотрен раз 31,736\nکوردستان لە دوای ساڵی 1988ەوە، بێدەنگترین نەورۆز ب [ Больше... 👁] ✖ ✖ 33 0 ✔ 99% ✍ H.B. 1-2-2020 15:05:16\n👁 Этот пункт был просмотрен раз 21,761\n📅 30-03-2020 Даты и события\nباکووری کوردستان - لقی ئامەدی کۆمەڵەی مافی مرۆڤ ل [ Больше... 👁] ✖ ✖ 18 0 ✔ 99% ✍ H.B. 1-2-2020 15:05:16


https://1baiser.com توركیا هێزی چەکدار لە ڕۆژئاوای کوردستان درووست دەکات |\nHome ڕاپۆرت توركیا هێزی چەکدار لە ڕۆژئاوای کوردستان درووست دەکات\nفەرماندەکانی یەپەگە: بەشێک لە کوردەکان هاوکاریی دەکەن\nحكوومەتی توركیا دەیەوێت چەند هێزێكی سەربازیی چەكدار لە ڕۆژئاوای كوردستان درووست بكات و ڕووبەڕووی هێزەكانی پاراستنی گەل و پارتی یەكێتیی دیموكراتی بكاتەوە، فەرماندەکانی یەپەگەش ئاشکرای دەکەن لەو پیلانە نوێیەی تورکیا بەشێک لە کوردەکان لەگەڵیدان.\nبە پێی چەند زانیارییەكی كە ״ئاژانس״ لە یەپەگەوە وەریگرتووە توركیا بە نیازی درووستكردنی دوو هێزی سەربازیی چەكدارە لە سوریا كە لە عەرەب و كورد پێك دێت، ئەو هێزەی لە عەرەبەكان درووست دەكرێت لەناو ڕۆژئاوای كوردستان و شاری ڕەققە و جەرابلووس و باب و ئەعزاز پێك هاتووە، هێزە كوردییەكەش لە ئاوارەكانی توركیا و پێشمەرگەی ڕۆژ پێك هاتووە. بەپێی ئەو زانیارییەکان هێزێكی پێشمەرگەی ڕۆژئاوا گەیەنراونەتە ناوچەكانی باب و جەرابلووس بۆ بەشداریكردن لەو هێزە ناوخۆییە تاكو توركیا لەگەڵ هێزەكانی یەپەگەدا بە شەڕیان بدات.\nسیهانۆك دیبۆ، ڕاوێژكاری هاوسەرۆكایەتیی پەیەدە جەخت لەوە دەكاتەوە كە توركیا لە هیچ هەوڵێكی سەركەوتوو نابێت، پێشی وایە، دەوڵەتی توركیا لە هەموو لایەكەوە شكستی هێناوە بۆیە پەنا بۆ هەموو ڕێگەیەك دەبات لە دژی كورد.\nسیهانۆك دیبۆ بە ״ئاژانس״ی وت: ״ئێمە دەزانین توركیا دەیەوێت ڕۆژئاوای كوردستان ڕووبەڕووی شەڕێكی خوێناوی بكاتەوە جا شەڕی كورد بە كورد بێت یان كورد لەگەڵ عەرەب و پێكهاتەكانی تر بێت، بەڵام ئەوە سەرناگرێت.״\nئامانجی توركیا لە دەستپێكردنی ئەو هێرشە سەربازیانە بۆ ڕۆژئاوای كوردستان بەرگرتنە بە درووستبوونی هەرێمێكی فیدراڵی لە سوریا، چونكە توركیا هەرێمی كوردی لەو وڵاتەدا بە مەترسی بۆ سەر وڵاتەكەی دەزانێت و چەند جارێكیش دەسەڵاتدارانی توركیا جەختیان لەوە كردووەتەوە ڕێگە بە درووستكردنی هەرێمی كوردی نادەن لە سوریا وەك ئەوەی لە عێراق درووست بووە.\nبەپێی هەواڵێكی ئاژانسی هاوارنیوزی سەر بە یەپەگە مانگی ڕابردوو ئیبراهیم برۆ، سەرۆكی ئەنەكەسە كە سەرۆكی پارتی دیموكراتی كوردستانی سوریاشە لە ڕێی توركیاوە چووەتە شاری جەرابلووس و ئەو هێزەی بەسەر كردووەتەوە و كۆبوونەوەی بە فەرماندەكانی ئەو هێزەی پێشمەرگەی ڕۆژ كردووە.\nئێستا تورکیا ئۆپەراسیۆنێكی تری بە ناوی (شمشێری فورات)ەوە پێك هێناوە كە لە سوپای توركیا و ئۆپۆزسیۆنی چەكداری سوریا و گرووپی ئەحرار شام پێک هاتووە، لەگەڵ چەند گرووپێكی تر كە چەكداری كوردیشیان تێدایە و خۆیان كۆ كردووەتەوە بۆ ئەوەی هێرش بكەنە سەر كانتۆنی عەفرین بۆ ئەوەی لە ڕۆژئاوای كوردستان دایببڕن تا نەبێتە بەشێك لە ئیدارەی ڕۆژئاوای كوردستان.\nئیلهام ئەحمەد، ھاوسەرۆكی مەجلیسی سوریای دیموكراتیك بە ״ئاژانس״ی ڕاگەیاند: ״ئێمە ئەمەریكا و ڕوسیامان ئاگادار كردووەتەوە كە توركیا لەشكركێشیی نوێ دەكاتە سەر عەفرین و هێزی سەربازیی نوێ لە ڕۆژئاوای کوردستان درووست دەکات.״\nبەپێی ئامارە سەرەتاییەكانی ئیدارەی خۆسەری دیموكراتی لە ئێستادا نزیكەی 40% هێزەكانی یەپەگە و ئاسایش خەڵكی خۆبەخشن لە كانتۆی عەفرین و ئامادەن لە دژی توركیا شەڕ بكەن، لە چەند ڕۆژی ڕابردووشدا بەشێكی زۆر لە گەنجانی خەڵكی شارەكە ئامادەییان دەربڕیوە بۆ ئەوەی چەك هەڵبگرن.\nئیلهام ئەحمەد، باس لەوە دەكات توركیا لە ڕێی درووستكردنی هێزی چەكدارەوە ناتوانێت سەركەتوو بێت، چونكە یەپەگە و یەپەژە توانیویانە بە ئیمكانیاتێكی كەمەوە داعش تێك بشكێنن كە بە وتەی ئەو، ئەو هێزانەی توركیا دەیەوێت درووستیان بكات لە چاو داعش هیچ توانایەكیان نییە، داواش لە هێزە كوردییەكان دەكات نەچنە پاڵ هیچ هێزێك لە دژی وڵات و كەسوكاری خۆیان.\nمانگی ئازاری ئەمساڵ پارتی دیموكراتی سوریا نزیكەی 500 پێشمەرگەی ڕۆژی ڕەوانەی ناوچەكانی ئەبوفاس، كە دەكەوێتە نێوان شەداد و ڕەققە و مالیحا لە نزیك كانتۆنی عەفرین كردووە و بڕیاریشە سەرجەمی هێزەكانی ڕۆژ كە لە هەرێمی كوردستانن لە ڕێی توركیاوە ڕەوانەی ڕۆژئاوای كوردستان بكات.\nهەرچەندە ئەمەریكا و ڕوسیا تا ئێستا بوونەتە بەربەست لە بەردەم ئۆپەراسیۆنی توركیا بۆ ناو خاكی سوریا، بەڵام لە ئێستادا توركیا دەیەوێت هەم لە ڕێی بۆردومانكردن و ئۆپەراسیۆنەوە هەمیش لە ڕێی درووستكردنی هێزی چەكدارەوە ڕووبەڕووی یەپەگە و پەیەدە ببێتەوە.\nناسر حاج مەنسوور، فەرماندە لە هێزەكانی یەپەگە بە ״ئاژانس״ی وت: ״دەوڵەتی تورك دەیەوێت بە هەموو ڕێگەیەك دژایەتیی ڕۆژئاوای كوردستان بكات، بۆ ئەوەش پەنا بۆ بۆردومانكردن و ڕفاندن و درووستكردنی هێز لە دژی ئێمە دەبات، بەڵام هیچ ئەنجامێكی نابێت و لە دواجاردا دەوڵەتی تورك تێك دەشكێت وەك چۆن داعشمان تێك شكاند״.\nفەرماندەكەی یەپەگە ئاماژە بەوە دەكات كە پێشتر سوپای توركیا چەند هێرشێكی ئەنجام داوە، بەڵام یەپەگە بە توندی وەڵامی داوەتەوە و زیانی زۆری پێ گەیاندوون و ئێستاش ئامادەن وەڵامی هەر هێرشێكی ئەو هێزانە بدەنەوە كە بیانەوێت ڕووبەڕووی یەپەگە و یەپەژە ببێتەوە.


(25) له نیشانه‌و به‌ڵگه‌کانی تری خوا ئه‌وه‌یه که ئاسمان و زه‌وی ڕاوه‌ستاون به فه‌رمانی ئه‌و (خۆرو هه‌ساره‌و ئه‌ستێره‌کانی له بۆشایدا ڕاگرتووه بێ کۆڵه‌که‌و بێ پاڵپشتێکی دیار)، له‌وه‌ودوا کاتێك بانگێکی لێکردن، که ئێوه له توێی خاکدان، ده‌ستبه‌جێ هه‌مووتان ده‌رده‌چن له زه‌ویداو زیندوو ده‌بنه‌وه.\n(26) هه‌رچی له ئاسمانه‌کان و زه‌ویدا هه‌یه هه‌مووی ئه‌و به‌دیهێنه‌ریانه‌و خاوه‌نیانه، هه‌ر هه‌مووشیان ملکه‌چ و فه‌رمانبه‌رداری ئه‌ون.\n(27) هه‌ر ئه‌و زاته له سه‌ره‌تاوه به‌دیهێنراوه‌کان به‌دی ده‌هێنێت، پاشان به جۆرێکی تر دروستیان ده‌کاته‌وه، ئه‌و کاره‌ش بۆ خوا ئاسانه، نموونه‌ی به‌رزو وه‌سفی بڵند هه‌ر شایسته‌ی ئه‌و زاته‌یه له ئاسمانه‌کان و زه‌ویدا، هه‌ر ئه‌ویش زاتێکی باڵا‌ده‌ست و دانایه.\n(28) هه‌ر له خۆتان نموونه‌ی بۆ هێناونه‌ته‌وه (که چه‌نده بڕیاردانی هاوه‌ڵ و شه‌ریك بۆ خوا نادروست و نابه‌جێیه) ئایا ئێوه ڕازین به‌نده‌و به‌رده‌سته‌کانتان ببنه هاوبه‌شتان و له‌و ماڵ و سامانه‌ی پێمانداون شه‌ریك بن و وه‌ك یه‌ك سوودی لێوه‌ربگرن و ده‌ستی تێبخه‌ن و لێیان بترسن و حسابیان بۆ بکه‌ن، هه‌روه‌ك چۆن ئێوه له یه‌کتر سڵده‌که‌نه‌وه‌و حساب بۆ یه‌کتر ده‌که‌ن؟! ئا به‌و شێوه‌یه به‌ڵگه‌و نموونه‌ی زۆر ڕوون ده‌که‌ینه‌وه بۆ که‌سانێك که ژیرو هۆشمه‌ند بن...\n(29) نه‌خێر، ئه‌وانه ژیر نابن، به‌ڵکو ئه‌وانه‌ی سته‌میان کردووه شوێنی ئاره‌زووی خۆیان ده‌که‌ون دوور له هه‌موو بنه‌مایه‌کی زانستی و زانیاری، جا ئیتر کێ ده‌توانێت ڕێنموویی ئه‌و که‌سانه بکات خوا گومڕای کردوون (ئه‌ڵبه‌ته خۆیان ڕێگه‌ی گومڕاییان هه‌ڵبژاردووه، خوای گه‌وره‌ش به زۆر هیدایه‌تی که‌س نادات)، که‌سیش پشتیوان و یارمه‌تیده‌ریان له سزای سه‌خت بیانپارێزێت.\n(30) (ئه‌ی ئینسان به‌دڵێکی پاك و بێگه‌رده‌وه) ڕوو بکه‌ره به‌رنامه‌و ئاینی خواو ئه‌ملاولا مه‌که، خه‌ڵکینه ئێوه‌ش پابه‌ندی ئه‌و نه‌خشه‌یه بن که خوا ئێوه‌ی له‌سه‌ر دروست کردووه (واته قورئان که‌ته‌لۆك و نه‌خشه‌ی ژیانی ئاده‌میزاده‌کانه لێی لامه‌ده‌ن)، هیچ جۆره گۆڕانکاریه‌ك له هیچ نه‌خشه‌و دروستکراوێکی خوادا نی یه، ئا ئه‌وه‌یه دینی ڕاست و دروست، به‌ڵام زۆربه‌ی خه‌ڵکی ئه‌م ڕاستیانه نازانن.\n(31) خه‌ڵکینه: ڕوو بکه‌نه په‌روه‌ردگارتان، به‌ملکه‌چی بگه‌ڕێنه‌وه بۆلای، له‌و بترسن و خۆتان له سزای بپارێزن، نوێژه‌کانیشتان به‌چاکی ئه‌نجام بده‌ن، مه‌بن به‌و که‌سانه‌ی که شه‌ریك و هاوه‌ڵی بۆ بڕیار ده‌ده‌ن...\n(32) له‌وانه‌ی که ئاینه‌که‌یان به‌ش به‌ش کردووه‌و بوونه‌ته چه‌نده‌ها گرۆو ده‌سته (بڕوایان به‌هه‌ندێکی هه‌یه‌و بڕوایان به‌هه‌ندێکی نی یه‌و کوێرانه شوێن ڕابه‌ره‌که‌یان ده‌که‌ون) هه‌ر گرۆو پارتێکیش دڵخۆش به به‌رنامه‌و نه‌خشه‌و پلانی خۆیان (وا ده‌زانن چاکترین ڕێبازیان گرتۆته‌به‌ر).


تێكدان و كاولكاری ژینگە، گەوهەری راستی دەوڵەتی رۆحانی یە – پەژاک\nتێكدان و كاولكاری ژینگە، گەوهەری راستی دەوڵەتی رۆحانی یە\nجووتیار پێشەوا –\nزهنیەتی كۆماری ئیسلامی ئێران هەر لەسەرەتای دامەزراندنیەوە تا بە ئەمڕۆ، لەسەر بنەمای وێران كردن و تێكدانی سروشت بونیاد نراوە. تایبەت كارەساتی شەڕی هەشت ساڵەی نێوان ئێراق و ئێران خەسارێكی گەورەی لە سروشت دا كە بە سەدان ساڵ زیانەكانی قەرەبوو ناكرێتەوە. لەهەمان كاتدا لە رۆژهەڵاتی كوردستانیش رژێم بۆ سەركوت و چەوساندنەوەو بێ‌ئیرادەكردنی گەلی كورد، پەنای داوەتە بەر دروست كردنی سەربازگەو بە چاندنی مین و تەقەمەنی لە روبەرێكی زۆری دەشت و چیاكاندا گورزێكی گەورەی لەسرووشت داوە. دواتریش هەر لەسەردەمی دەوڵەتی بە ناو چاكسازی هەتا دەوڵەتی تەدبیروئومید (تەگبیر و هیوا) هەر كامیان بە پلان وپڕۆژەی تایبەتی خۆیان دەست یان لە كاولكردن و ماڵوێرانی هەڵنەگرت. جێگای سەرنجیش لەوەدایە كە هەر یەكیان دەوڵەتی پێش خۆیان بە لەناوبردنی ژینگە تۆمەتبار كردووە. بەڵام هەمان دەوڵەتیش لەپێناو چاكسازی سیاسەتەكانی دژە ژینگەیی هەرگیز هەنگاوی كردەیی هەڵنەگرتووە. دوا بازنەی ئەو زهنیەتەش دەوڵەتی رۆحانی یە، كە بە ئیدەعا و بەڵێنكی زۆرەوە بە دروشمی ژینگەپارێزی هاتە سەر كار. تەنانەت لە ئاستی نێوخۆیی و نێونەتەوەیشدا لەكۆڕ و كۆبونەوەكاندا دەوڵەتەكەی بە دەوڵەتی ژینگەپارێز لەقەڵەم دا. هاوكات لە ناوخۆی ئێرانیشدا قسەو قسەلۆكی وەك تۆبە كردن لەبەرامبەر سروشت خستە رۆژەڤەوە. بۆیە پاراستنی سروشتی وەك ئەمر بە چاكە و پیسكردنیشی وەك خراپە پێناسە كرد.\nلێرەدا دەمەوێت چەند سەرنجێك بخەمە سەر بەڵێنەكانی دەوڵەتی حەسەن رۆحانی كە تەنانەت ناوبراو تا چ ئاستێك بەخۆی باوەڕی بە وتەو دروشمەكانی هەبووە. لەسەرەتای هاتنەسەركاریەوە، حەسەن رۆحانی بەڵێنی چارەسەری خێرای دەریاچەی ورمێی دا، بەڵێنی پێداچونەوەی بە سیاسەتی بەنداو دروست كردنی دا. هاوكات بەڵێنی ئەوەیشی دا كە رێگری لەدروست كردنی بەنداو دەگرێت. لەلایەكی تریشەوە بۆ لەناوچونی دارستانەكان پڕۆژەی جیاجیا رێكبخات. ئەوا نزیكەی دوو ساڵ بە سەر دەوڵەتی حەسەن رۆحانی تێدەپەڕێت، بەڵام تێكدان و كاولكارییەكانی تا دێت لەبەرزبوونەوەدایە. نەتەنیا كێشەی وشكبوونی ئاوی دەریاچەی ورمێ چارەسەر نەبوو، بەڵكو زۆربەی دەریاچە، رووبار و چاوگە و كانیاوەكانی ئێران و رۆژهەڵاتی كوردستان گەیەندرانە حاڵی وشكبوون و یان بەشێكی زۆریش یان وشك كران. بەپێچەوانەی ئەو دروشمانەوە رێژەی بەنداو دروست كردن زۆر لەهەڵكشاندایە، لە ناوچوونی دارستان، خۆڵبارین، پیسبوونی هەوای شارەكان و دەیان بابەتی تریش تا دەڕوات پەرەی پێ دەدرێت و ئەوەش هەڕەشەی لەناوچوون بۆ سەر سرووشت و ژینگەی ئێران و بەتایبەت كوردستان دروست دەكات.\nلێرەدا پێویستە پرسیار لە حەسەن رۆحانی بكەین كە چەندە بودجەی بە تایبەت بۆ وەزارەتی وزە و بەرگری و كانگاكان و پیشەسازی تەرخان كردووە تا ژینگە و سرووشت تێكبدەن؟ چەندە كاری فەرهەنگسازی بۆ ژینگەپارێزی كردووە؟ چەند خولی ئاكادمی بۆ پەروەردەی ژینگەپارێزی داناوە؟ چەند وانەی بە سیستەمی پەروەردەی قوتابخانەكان زیاد كردووە؟ پێویستە رۆحانی ئیتر دەست لەدروشمی بریقەدار و ساختەكاری و فریودانی گەلانی ئێران هەڵگرێت.\nرۆحانی و دەوڵەتەكەی بۆ پاراستنی ژینگە هیچ نرخێك دانانێت. تەنانەت لەپێناو گەهێشتن بە ئامانجە چەپەڵەكانی ژینگەپارێزانیش بە بیانوی جیاجیا دەستبەسەر دەكات و یان ناچاری هەڵاتن یان دەكات تا دەست لەزێدی باب و باپیرانیان بەربدەن. ئەو دەوڵەتەی كە خۆی بە دەوڵەتی ژینگەپارێز لەقەڵەم دا ئامادە نەبوو گوێ بۆ داخوازی رەوای سێ هەزار نووسەر، رۆشنبیر، مامۆستا ، خوێندكار و ژینگەپارێز بۆ سەر كانی بڵ بگرێت. بێ‌بەرپرسیاری و خەمساردی دەوڵەتی رۆحانی گەهێشتووەتە ئەو ئاستەی كە ژینگە پارێزان لەدژی دەوڵەتی ژینگەپارێزی رۆحانی ناچاری مانگرتن لە خواردن بكرێن.! ئەم چەند نموونەیە مشتێك لەخەرواری كارنامەی بە ناو دەوڵەتی ژینگەپارێزی رۆحانی بوو. بۆیە ئەو كردەوانەی دەوڵەتی رۆحانی دەتوانێت چ دڵخۆشی بۆ گەلانی ئێران بێنێت و ئیدی چ هیواو چاوەڕوانی لەم دەوڵەتە بێ تەگبیر و هیواكوژ و كاولكاری ژینگە هەبێت.\nبەڕای من دەتوانین بڵێن كە دەوڵەتە دژە ژینگەكەی حەسەن رۆحانی تەنیا لەبواری بریقەداركردنی دروشمەوە هەندێك جیاوازی لەگەڵا دەوڵەتی ئەحمەدی نژاد هەبووە. ئەوەش لەكاتێكدایە هێشتا دەورەی یەكەمی سەرۆككۆماری رۆحانی تەواو نەبووە، دەوڵەتە بریقەدارەكەی ڕەنگی پۆپۆلیسمی دەستەڕاستی لەسەر نیشتووە. بۆ فریودان و دامركاندنی تووڕەیی جەماوەر ناو بە ناو باسی كرانەوە دەكات. بەڵام تا دەڕوات دڵنیاتر دەبین كە كلیلەكەی دەستی رۆحانی تەنیا بەكاری داخستن دێت. تایبەت ئەو دەروازە و درگایانەی كە تا ئەمڕۆ كەس نەیتوانیبوو دایبخات، بەو كلیلە نەگریسەی رۆحانی بەسترا.\nلەكۆتایی دا دەتوانم بڵێم كە دەوڵەتی رۆحانی سیاسەتێكی زۆر مەترسیدار پەیڕەو دەكات و لەو بڕوایەدام كە دەبێت دەوڵەتی رۆحانی بە باش بزانێت كە ئیدی ناتوانێ درێژە بە تیرۆری ژینگە بدات و مەیدان بدا بە ئەو تیروریستانەی چەم و رووبار و زەریاچە دەخۆن. پێویستە دەوڵەتی رۆحانی لەپێناو مانەوەی خۆیدا ئیدی دەست لەو كردەوە داعشیانەی هەڵگرێت. ئێمە كوشتنی ژینگە و مرۆڤمان لەلا یەكە و دەبێ تێكڕا دژ بە سیاسەتی سەلەفیگەری یانەی رژێم سەبارەت بە ژینگە تێكۆشان بكەین.


ئێران حەوتەمین وڵاتی پیسكەری كەش و هەوایە لە جیهاندا\nبەپیی ئەو ئامارانەی كە لەلایەن پرۆژەی جیهانی كۆربنەوە بلاو كراونەتەوە نیشانی دەدەن كە رژیمی ئاخوندی حەوتەمین ولاتی پیسكەری هەوایە لە جیهاندا. بەپیی ئەو خشتەیە كە لەلایەن پرۆژەی جیهانی كۆربنەوە لە 15 ی جۆزەردانی 1396 بلاو كرایەوە سەبارەت بە ولاتانی پیسكەری ژینگە و هەواوە، ولاتی ئێران لەدوای ولاتانی چین، ئامریكا، هند، روسیە، ژاپۆن، ئاڵمان جێی گرتووە. ئەوەش بە بوونی جیاوازیەكی گەورە و بنەڕەتیە كە ئەو ولاتانە بەهۆی چالاكی پیشەسازیەوە دەبنە هۆی بڵاوبوونەوەی گازی گوڵخانەیی، بەڵام ئێرانی ژێر دەسەڵاتی ئاخوندی بەهۆی بەكارهینانی نا پیویستی سووتەمەنی ژێر زەویی و هەروەها بڵاوكردنەوەی گاز لە مەیدانەكانی نەوت و گاز لە پلەی حەوتەمی جیهانیدایە لەروی بڵاو كردنەوەی گازی گولخانەیی لە هەوادا. جێی باسە كە سالی رابردوو سازمانی بیهداشتی جیهانی ئاماریكی لەسەر 10 شاری پیس بووی جیهان ئامادە كرد كە بەپیی بلاوكراوەی راپورتی ئەو سازمانە ئەهواز لە پلەی یەكەمی پیسترین شاری جیهان جێی گرتووە. لەنێوان ئەو 10 ولاتە پیسەی جیهان، سنە و كرماشان و یاسوجیش بوونیان هەبوو. ئەوە لەكاتیكدایە كە عەلی ئەكبەری سیاری جیگری وەزارەتی بیهداشتی دەوڵەتی روحانی لە سالی 1393 بلاوی كردبۆوە كە لە ماوەی هەر یەك سەعات جارێك دو نەفەر گیان دەدەن بەهوی پیس بوونی هەواوە.\nڕێکه‌وت: 2017-06-07 12:31:56


ناوه‌کانی داوه‌رانی به‌شی نه‌ته‌وه‌یی فێستیڤاڵی فیلمه‌کانی منداڵانی ئیسفه‌هان راگه‌یه‌ندرا - جام کوردی\nناوه‌کانی داوه‌رانی به‌شی نه‌ته‌وه‌یی فێستیڤاڵی فیلمه‌کانی منداڵانی ئیسفه‌هان راگه‌یه‌ندرا\nناوه‌کانی ده‌سته‌ی دادوه‌رانی به‌شی نه‌ته‌وه‌یی سی‌ودووهەمین خولی فێستیڤاڵی نێونه‌ته‌وه‌یی فیلمه‌کانی منداڵان و مێرمنداڵانی ئێران راگه‌یه‌ندرا.\nبه پێی راپۆڕتی جام کوردی لە لێژنه‌ی په‌یوه‌ندییه‌کان و راگه‌یاندنی سی‌ودووهه‌مین خولی فیستیڤاڵی نێونه‌ته‌وه‌یی فیلمه‌کانی منداڵان و مێرمنداڵانی ئێران، "عەلیڕەزا تابێش" ده‌بیر و به‌رپرسی فیسیڤاڵ، له چه‌ند حوکم و بڕیاری جیادا ئه‌ندامانی ده‌سته‌ی دادوه‌رانی به‌شی نه‌ته‌وه‌یی سی‌ودووهه‌مین خولی فێستیڤاڵی نێونه‌ته‌وه‌یی فیلمه‌کانی منداڵان و مێرمنداڵانی ئیسفه‌هانی دیاری کرد.\nبه‌م پێیه "ئیره‌ج ته‌هماسب" ، "ئه‌مروڵڵا ئه‌حمه‌دجوو" ، "غوڵامڕه‌زا ره‌مه‌زانی" ، "ساره به‌یات" ، "مه‌رجان ئه‌شره‌فی زاده" ، "حامید جه‌عفه‌ری" و "عه‌لی مه‌زاهیری" پێکهاته‌ی 7 که‌سیی ده‌سته‌ی ناوبژیوانانی به‌شی نه‌ته‌وه‌یی ئه‌م خوله‌ی فیستیڤاڵه‌که پێک ده‌هێنن.\nله درێژه‌دا پوخته‌یه‌ک له ئه‌زموونه‌کانی زانستی و هونه‌ریی ئه‌ندامانی ده‌سته‌ی ناوبژیوان ئاراسته ده‌کرێت.\n"ئیره‌ج ته‌هماسب" پێشکه‌شکاری ته‌له‌ڤیزیۆن، ئه‌کته‌ر، ده‌رهێنه‌ر و سیناریۆنووسی ئێرانیه، ئه‌و ده‌رچووی به‌شی شانۆ له کۆلێژی هونه‌ره جوانه‌کانی زانستگای تارانه. ته‌هماسب ده‌وری ئه‌کته‌ری، ده‌رهێنان و نووسینی ده‌قی سیناریۆی فیلم گه‌لێکی وه‌کوو "کڵاوسوور و کوری پوور" ، "یه‌کێک بوو، یه‌کێک نه‌بوو" ، "کڵاوسوور و سه‌روی ناز" ، "له ژێر دره‌ختی هڵوو" و "کڵاوسوور و بچه نه‌نه" و هتد له کارنامه‌ی هونه‌ریدا هه‌یه.\n"ئه‌مروڵڵا ئه‌حمه‌دجوو" ده‌رهێنه‌ر و سیناریۆنووسی سینه‌ما و ته‌له‌ڤیزیۆنه که کاری خۆی به چێکردنی کورته فیلمه‌کان ده‌ست پێکرد، ئه‌و خوێندنی له به‌شی فیلمهه‌ڵگرتنی سینه‌ما له قوتابخانه‌ی باڵای ته‌له‌ڤیزیۆن ته‌واو کرد و یه‌که‌مین به‌رهه‌می سینه‌مایی خۆی "چڵه‌کانی داری بی" بوو. له به‌ناوبانگترین به‌رهه‌مه‌کانی ئه‌م ده‌رهێنه‌ره ده‌توانرێ به زنجیره درامای ته‌له‌ڤیزیۆنی "رۆژێک رۆژگارێک" ئاماژه بدرێت.\n"حامد جه‌عفه‌ری" به‌رهه‌مهێنه‌ری سینه‌ما و ئه‌نیمه‌یشێن خه‌ڵکی ئێرانه، ئه‌و خاوه‌نی بڕوانامه‌ی به‌شی ئابووری و سه‌رۆکی ده‌سته‌ی به‌ڕێوه‌به‌رایه‌تی گروپی هونه‌ریی پوویایه. جه‌عفه‌ری چالاکی پیشه‌یی خۆی به به‌رهه‌مهێنانی ئه‌نیمه‌یشێنی سینه‌مایی "9:20 له بووشێهر" له سینه‌مادا ده‌ست پێکرد و ئێستاکه‌ش وه‌کوو یه‌ک به‌رهه‌مهێنه‌ری سینه‌مایی ئه‌ندامی فه‌رمی کۆمه‌ڵگای پیشه‌یی به‌رهه‌مهێنه‌رانی سینه‌مای ئێرانه. ئه‌و به‌رهه‌مهێنانی پڕفرۆشترین ئه‌نیمه‌یشێنه‌کانی مێژووی سینه‌مای ئێران "شاهزاده‌ی رۆم" و "فیلشاه"ی له ئه‌ستۆدا بووه و توانیویه‌تی دیپلۆمای شانازی له هه‌ژده‌یه‌مین جه‌ژنی سینه‌مای ئێران به‌ده‌ست بهێنێت.\n"غوڵامڕه‌زا ره‌مه‌زانی" ده‌رهێنه‌ر و سیناریۆنووسی بواری منداڵان و مێرمنداڵان خه‌ڵکی ئێرانه. ئه‌و ده‌رهێنانی فیلمه‌کانی "زه‌ربه فه‌نی" ، "هه‌ڵاتن له ئوردوو" ، "چۆله‌که‌ی ئه‌شی مه‌شی" و چه‌ندانی دیکه‌ی له ئه‌ستودا بووه و زۆربه‌ی چالاکییه‌که‌ی له بواری سینه‌مای منداڵ و مێرمنداڵ دایه. نووسینی به‌رهه‌م گه‌لێکی زۆر له بواری منداڵاندا له سینه‌ما و ته‌له‌ڤیزیۆن له ئه‌ستۆی ره‌مه‌زانی دابووه.\n"ساره به‌یات" ئه‌کته‌ری سینه‌ما و ته‌له‌ڤیزیۆن و ده‌رچووی به‌شی ئه‌کته‌ری له دامه‌زراوه‌ی کارنامه‌یه. به‌یات له ساڵی 1389ی هه‌تاوی رێکه‌وتی 2010ی زایینی بۆ ده‌ورگێڕان له فیلمی "جیابوونه‌وه‌ی نادر له سیمین" هه‌ڵبژێردرا و له درێژه‌شدا، له‌گه‌ڵ "له‌یلا حاته‌می" ، "سارینا فه‌رهادی" و "کیمیایی حوسێنی" خه‌ڵاتی ورچی زێوینی باشترین ئه‌کته‌ری ئافره‌تی له فیستیڤاڵی فیلمی به‌رلین به‌ده‌ستهێنا. ده‌ورگێڕانی ئه‌و له فیلمی سینه‌مایی "بیست و یه‌ک رۆژ دواتر" له ده‌رهێنانی "محه‌مه‌دڕه‌زا خیره‌دمه‌ندان" سه‌رنجی هه‌مووانی بۆ لای خۆی راکێشا.\nمه‌رجان ئه‌شره‌فی زاده\n"مه‌رجان ئه‌شره‌فی زاده" نووسه‌ر و ده‌رهێنه‌ری سینه‌ما و ته‌له‌ڤیزیۆن، خاوه‌نی\nبڕوانامه‌ی کارناسی باڵا واته ماسته‌ری ئه‌ده‌بیاتی شانۆگه‌ری له کۆلێژی سینه‌ما و شانۆی زانستگای هونه‌ره. له گرینگترین به‌رهه‌مه‌کانی "مه‌رجان ئه‌شره‌فی زاده" ده‌توانرێ به چالاکی له زنجیره درامای "شکۆی یه‌ک ژیان" ، زنجیره درامای "ئه‌وی دیکه" و ده‌رهێنانی فیلمی سینه‌مایی "ئابجی" ئاماژه بدرێت. ئه‌و هه‌روه‌ها له بواری کورته فیلمیشدا چالاکییه‌کی زۆری هه‌بووه.\nدوکتۆر محه‌مه‌دعه‌لی مه‌زاهیری\nدوکتۆر "عه‌لی مه‌زاهیری" ده‌روونناس و مامۆستای زانستگای شه‌هید به‌هه‌شتی تاران و سه‌رۆکی کۆلێژی زانسته‌کانی په‌روه‌رده و ده‌روونناسی له زانستگای شه‌هید به‌هه‌شتییه. ئه‌و هه‌روه‌ها ئه‌ندامی ئه‌نجومه‌نی ده‌روونناسانی ئێرانه و به‌شی پیشه‌یی و پسپۆڕانه‌که‌ی ده‌روونناسیی منداڵه. مه‌زاهیری وتارگه‌لێکی زۆری له بواری ده‌روونناسی له گۆڤار و بڵاڤۆکه جۆراوجۆره‌کاندا چاپ کردووه. ئه‌و هه‌روه‌ها نووسه‌ری چه‌ندین کتێبیشه له‌م بواره‌دا.\nجام کوردی فیلمه‌کانی منداڵان فێستیڤاڵ ئیسفەهان ئێران سینەما